qundao/data-zh-poetry huggingface dataset:
子山言鲈鱼在沼与水同色因与带三先生同赋
作者：吴骐
朝代：明
体裁：五言律诗

秋水涵深碧，鲈鱼色本同。江湖宽自适，萍藻密能通。映月翻轻缥，摇莲落晚红。能无芳饵恋，何竟出波中。
寄怀金天石
作者：吴骐
朝代：明
体裁：五言排律

旬日陪吟啸，雄才尔不凡。风雷生动荡，浑沌剖机缄。雕鹗为旗帜，蛟龙受辔衔。清思三峡永，奇句一峰巉。照乘珠何丽，连天草尽芟。赤文搜玉笈，梵字出金函。戛击能忘寝，华腴亦解馋。骊歌忽戒道，凤德阻深岩。雨积黄梅苦，潮连碧海咸。地同梁傅湿，愁似楚臣谗。四望伤王粲，多能忆阮咸。欲知求友意，梁上燕呢喃。
寄计子山
作者：吴骐
朝代：明
体裁：五言律诗

望尔归吴下，仍闻到洛阳。多才应自惜，信美岂吾乡。北望云千叠，南来雁数行。客衣殊可念，昨夜有微霜。
山行
作者：吴骐
朝代：明
体裁：五言律诗

雨停知夜艾，酒醒不成眠。云隙露微月，竹根流暗泉。禽喧晨景动，霞散水纹连。申旦独延伫，幽情祇自怜。
得王玠石书言及豆苗为虫所食
作者：吴骐
朝代：明
体裁：七言律诗

美人离别动经年，灯下欣看尺素传。落落晨星伤聚散，盈盈天汉阻缠绵。凤凰久失丹山树，螟螣休侵彭泽田。念我饥驱长作客，穷愁相对一潸然。
戏题美人镜背
作者：吴骐
朝代：明
体裁：七言绝句

轻霞艳雪粉初匀，却月涵烟事事新。国色从来本无二，何缘复有镜中人。
捣衣篇
作者：吴骐
朝代：明
体裁：乐府曲辞

碧鸳瓦上霜华微，白马河边秋雁飞。蓟北征人尚未返，雒阳少妇捣寒衣。双丝越练光如雪，开笥展衣肠百结。支砧桐杵响初传，静夜空庭音易彻。疾徐高下宛相同，惄如擗摽恨难穷。愁心自诉光明月，凄韵应随断续风。风前月下砧声度，斗转参横犹未卧。撩乱流萤各自飞，缠绵络纬能相和。回思夫婿未从征，灯前笑语若为情。锦衾煖觉幽兰气，角枕微闻堕珥声。那知离别生凄恻，剪刀针线长相忆。岁岁空传蓟北书，年年用尽闺中力。坐久新寒透裌绫，遥怜塞外更难胜。受降城上思乡泪，今夜应知半是冰。
新篁
作者：吴骐
朝代：明
体裁：五言律诗

荏苒南园竹，初当解箨时。碧鲜犹捲叶，香粉乍抽枝。栖凤休嫌弱，为龙定未迟。晚凉三径好，新月影参差。
明下童曲
作者：吴骐
朝代：明
体裁：乐府曲辞

遥听马蹄声，沉吟知是汝。停机出相看，脉脉各无语。
杂诗六首·其一
作者：吴骐
朝代：明
体裁：古风

绸缪情何情，欲别无奈何。辕马鸣萧萧，仆夫戒前途。弦歌惨无绪，觞酒觉已多。觞酒非吾欢，四顾何茫然。寒风动野草，菀结不能言。昔为漆与胶，今为矢与弦。生平缠绵意，尽此斯须间。缠绵不可展，逝辙不可返。絷驹永今日，今日惜已晚。知君念我厚，为君加餐饭。
杂诗六首·其三
作者：吴骐
朝代：明
体裁：古风

古人敦交道，倾盖摅心胸。成言贵勿欺，杀身以相从。末世竞锥刀，险仄自云工。酒食共宴笑，干矛潜相攻。誓言如皦日，背诞犹飘风。三王无诅盟，甘醴必凶终。诚信苟可孚，溪毛荐王公。
杂诗六首·其二
作者：吴骐
朝代：明
体裁：古风

春至百卉荣，鸣禽声啁啾。桃李各自媚，蘼芜被道周。驾言从友生，阡陌恣行游。肴蔌进芬芳，旨酒消百忧。少壮苦难恃，节序不可留。时无管夷吾，身名将何酬。
杂诗六首·其五
作者：吴骐
朝代：明
体裁：古风

四座且勿喧，愿听歌一言。请说屋上瓦，本出田野间。陶人范成形，锻鍊得刚坚。公输盖甲第，置之大厦颠。日月光照临，湛露何漙漙。高居栋梁上，崔嵬象南山。同时田中泥，孰敢相跻攀。世故不可期，大厦宁久安。阿房及建章，回风动茅菅。田夫厌瓦砾，投掷弃江干。高居几何时，徒令本质残。
杂诗六首·其六
作者：吴骐
朝代：明
体裁：古风

日暮登高丘，望见车马道。良人从此去，三年音信杳。入城见亲故，出城见坟墓。君非他乡人，何为不返顾。弱女解秦筝，幼子通孝经。君归揽君衣，使君不复行。我愿车马道，掘为千仞池。百尔闺中人，永无伤别离。
杂诗六首·其四
作者：吴骐
朝代：明
体裁：古风

高楼临通衢，绮窗耀朝阳。莲茄饰金碧，玉女窥其傍。珠帘曲琼钩，龙锦文幕张。中有绝代姿，盼睐生辉光。盛年方二八，举体幽兰芳。诗礼夙所娴，容止何安详。暮春日迟迟，援琴激清商。潜波出游鱼，遥空下鹓凰。知音世难遇，默默归空房。尺璧俪珷玞，讵若韫椟藏。玉颜苟自爱，不嫁庸何伤。
来青楼看海棠·其一
作者：吴骐
朝代：明
体裁：七言律诗

积雨兼旬春事迟，朝来晴日散游丝。扁舟西去水平岸，乔木参天花满枝。国色惊心看不足，旧游如梦立移时。凭栏日暮无归意，月下重倾金屈卮。
来青楼看海棠·其二
作者：吴骐
朝代：明
体裁：七言律诗

清晓繁花更动人，日光初著露华新。嵰山红雪飞初定，泉客鲛绡染未匀。短发暗伤春色暮，穷交老觉酒杯亲。欢娱莫放今朝暇，回首东瓯有战尘。
杨白花
作者：吴骐
朝代：明
体裁：乐府曲辞

金陵春尽日，杨花飞满天。东皇太乙竟何往，坐令尔辈恣狂颠。长干女儿泪如雨，传语杨花且教住。本是我家池上生，何忍飞腾渡江去。
次韵酬丁勖庵
作者：吴骐
朝代：明
体裁：七言律诗

草舍丛篁不见天，素琴挂壁本无弦。馀生久已依长锸，国士虚劳赠綵笺。浊酒但须娱旦暮，浮名何用问千年。有涯莫与无涯竞，最爱南华第二篇。
欲游南山行
作者：吴骐
朝代：明
体裁：乐府曲辞

玉食献至尊，播植由农夫。牺牲享上帝，豢养以束刍。泰山赖林麓，渐以成巍峨。大圣择刍荛，百姓兴讴歌。
池鱼因风雨逸去和钱天陶作
作者：吴骐
朝代：明
体裁：古风

凿陂种鱼一千石，队队银鳞戏空碧。风细翻腾绮縠纹，月华吞吐珠玑色。垂柳阴阴覆曲堤，喁花唼草出涟漪。芙蓉密种防猵獭，苏合飞丸骇鸊鷉。岂知八月秋风急，疾雷倾雨天如失。湖海田畴一望连，群鱼四散何嗟及。鲂鱮常材不足奇，任随波浪自游嬉。愿留一二蛟龙种，看取他年变化时。
流萤篇
作者：吴骐
朝代：明
体裁：乐府曲辞

太液池边梧叶秋，长信宫中团扇愁。千门沉沉鱼钥静，数点飞飞萤火流。随风宛度芙蓉幕，决起还依青琐楼。翠袖扑来光未定，绮窗深闭影还留。深宫长夜迥难眠，流萤坐对更悽然。枝上虚疑烽火树，钗头空讶夜飞蝉。回思昔侍君王宴，中宵歌舞何曾倦。不夜珠明白玉床，守宫红褪披香殿。此时白露送微凉，此时萤火度宫墙。那知岁序多迁次，那知微羽动悲伤。只今寂寞深宫里，流萤暗逐秋风起。辇道偏分腐草光，金塘乱点芙蕖水。遥听昭阳歌吹频，十围龙烛进瑶樽。烛花不及流萤影，犹有微光影照人。
浦行即事
作者：吴骐
朝代：明
体裁：五言律诗

申浦东连海，瀰漫望不穷。归心视春水，身世一飞蓬。渔艇轻穿雨，蒲帆侧受风。凫鹥不相避，出没蒋芽中。
游康园
作者：吴骐
朝代：明
体裁：五言律诗

挽笮沿溪曲，船风逆浪迟。园亭藏䆗窱，水木散华滋。坐入羲皇世，人添岩壑姿。形神殊自远，相对复为谁。
湘舞弟归自汝宁
作者：吴骐
朝代：明
体裁：五言律诗

怜尔风尘色，言归自汝南。依人昔未惯，长路近方谙。白鹤三山旷，鹪鹩一粒贪。早知缣素贵，从此事春蚕。
紫骝马
作者：吴骐
朝代：明
体裁：乐府曲辞

猎犬逐猿猴，猿猴跃上树。嫠妇嫁鳏夫，灭烛无他语。
苦雨·其一
作者：吴骐
朝代：明
体裁：五言律诗

雨势殊无赖，淹旬作苦寒。敝衣缝絮绽，漏壁堕泥漫。百草无新色，连山失旧观。何须千里外，始觉路途难。
苦雨·其二
作者：吴骐
朝代：明
体裁：五言律诗

石罅泉俱发，湖田岸不通。侵堤初作浪，仆树更兼风。溟涬千村黑，微茫一火红。烟波归棹晚，独立羡渔翁。
赠林安国
作者：吴骐
朝代：明
体裁：七言律诗

蚤岁遨游洛水滨，那知天地忽风尘。玉颜暂作平原客，皂帽终非魏氏臣。家散万金无德色，书成千卷有传人。吴刚向在清虚阁，期尔同登七宝轮。
踏莎行
作者：吴骐
朝代：明
体裁：词

花堕红绡，柳飞香絮，流莺百啭催天曙。人言满院是春光，春光毕竟今何处？
悄语传来，新诗寄去，玉郎颠倒无情绪。相思总在不言中，何须更觅相思句。
重过熙园
作者：吴骐
朝代：明
体裁：七言绝句

蔬圃参差路欲穷，颓垣碧藓自春风。白头重到熙园里，花木楼台一梦中。
闻黄鹂
作者：吴骐
朝代：明
体裁：五言律诗

高柳千株暗，黄鹂复比游。郁葱深不见，睍睆互相求。碎语传清晓，春风绕画楼。楼中有少妇，独宿迥含愁。
陌上桑
作者：吴骐
朝代：明
体裁：乐府曲辞

望云中，见真人，驾两赤龙乘飙轮。邀仙舆，祈长年，赐我灵药一玉柈。服神丹，忽飞升，手排阊阖登紫清。谒木公，朝寥阳，爵以上卿佩琼章。建赤幢，握神符，山海百灵为前驱。驱百灵，寿万千，天地虽老我少年。
集张昊东先生斋分韵得则字
作者：吴骐
朝代：明
体裁：古风

虞夏日以遥，老成存典则。郊居幸多暇，过从屡晨夕。是时秋气深，澄流见沙石。黄菊初作花，鸿雁远为客。岁寒各自爱，斜景深足惜。觞酒相为娱，高谈展胸臆。何必与古同，取快意所适。
雨泛
作者：吴骐
朝代：明
体裁：五言律诗

云拥颓城气，风高裂帛声。深愁衣袂薄，犹幸雨丝轻。短楫群鱼散，丛蒲一鹭明。玄亭望已近，秋水到阶平。
题布袋和尚像
作者：吴骐
朝代：明
体裁：七言绝句

兜率天宫百宝装，暂来尘世一空囊。愿将世界囊中贮，莫与波旬作战场。
鹿门草堂宴集分咏汉高
作者：吴骐
朝代：明
体裁：七言律诗

武媪垆头酒未阑，醉中斜戴竹皮冠。秦皇东望惊云气，神母西来哭夜寒。万里冥鸿怀绮季，一时烹狗负彭韩。未央上寿真无赖，活得杯羹且尽欢。
孝子墓
作者：吴骥
朝代：明
体裁：古风

昔贤隐居处，孝行闻当时。旌书名宅里，昭然令名垂。荒冢暮烟合，千载犹追思。降衷均赋予，继踵畴能为。
万寿晓钟
作者：吴高
朝代：明

岧峣古刹起晨钟，度柳穿花散晓风。一百八声才止歇，几人犹在梦魂中。
上界第一峰
作者：吴高
朝代：明

奇峰四百三十二，惟见兹峰势独尊。远揖华嵩为伯仲，俯看蛮岭作儿孙。中天日月岩头转，白昼云雷脚底奔。不是飞仙那可即，骖鸾何日去朝元。
丽江月色
作者：吴高
朝代：明

秋夜寒光彻底清，当年丞相出天兵。江流不尽银蟾影，照遍兴亡万古情。
兴宁罗翰林孟郊故居
作者：吴高
朝代：明

文战当年笔似飞，龙蛇落纸墨淋漓。中书虽老心犹壮，坐看先生涤砚池。
凤湖晚渡
作者：吴高
朝代：明

落日潮头起暝烟，行人唤渡各争先。济川安得商岩老，骤雨狂风亦晏然。
半径樵归
作者：吴高
朝代：明

惠阳十万家，采薪皆此处。荷叶盖头归，知是前山雨。好鸟如有情，对人相慰语。明日仍复来，山灵不厌汝。
卓锡泉
作者：吴高
朝代：明

高僧一挥锡，觱沸自然流。怪得谈经处，能令石点头。
咏朱严二秀才
作者：吴高
朝代：明

秀出鹅城十万家，二君年少擅才华。道宗正学推韩子，琴遇知音赏伯牙。北郭薄田堪酿酒，南塘清水足烹茶。姓存名没知真隐，留得高风后世誇。
忆古成之
作者：吴高
朝代：明

三策当年动冕旒，先生钟秀出罗浮。文章天下联星象，忠孝人间迈等俦。白骨一函今在否，清诗千首永芳流。功成欲效留侯去，未必翻然物外游。
忆桂山
作者：吴高
朝代：明

曾饮桂山茶，未登桂山路。芒鞋白苧衣，相约游山去。
怀邬大昕
作者：吴高
朝代：明

虎头门外浪如雷，来往舟航几度摧。竭力劳心开鹿步，先生真抱济世才。
水帘飞瀑
作者：吴高
朝代：明

暮春之月，春服既成。眷言乐游，求其友生。陟彼嶙峋，崖石壁立。流泉涓涓，玉虹千尺。挹泉水兮，尘缨可濯。日月其迈，云何不乐。花木畅茂，生意欣欣。浴沂咏归，思昔之人。我思昔人，匪耽逸豫。优哉游哉，聊以适志。流觞泛泛，鸣鸟嘤嘤。感时怀古，千载同心。
甲子门怀古
作者：吴高
朝代：明

烟浪云涛不尽头，夕阳残垒总生愁。英雄一去成今古，忠义千年贯斗牛。枫叶芦花秋瑟瑟，龙舟凤舰水悠悠。今逢海宇清宁日，都把兴亡付白鸥。
莲峰叠翠
作者：吴高
朝代：明

芙蕖峰上景偏幽，雨过风光翠欲流。正似匡庐招李白，万松深处碧云秋。
郭安仁赞
作者：吴高
朝代：明

先生名进士，五马刺循阳。守己一廉足，好修千里扬。清谣多秀麦，遗爱在甘棠。款酬芳陌酒，江天路杳茫。
题将军石
作者：吴高
朝代：明

屹立瘴江湄，疑是汉骠骑。落日明金甲，春云绣战旗。风霜存节概，雨露想恩滋。回首麒麟阁，如今更有谁。
龙津渔唱
作者：吴高
朝代：明

曲曲清溪绕屋斜，数声欸乃起汀沙。夜深月白知何处，馀韵风飘出蓼花。
巡行登贺兰山
作者：吴鸿功
朝代：明
体裁：七言律诗

潦倒浮生莫问年，相看意气贺兰边。深林隐映豺狼舞，峭壁嶙峋云日悬。九日神州落杖底，一声长叹震胡天。飘然我欲遗身世，萝月松风乞大还。
游华岩庵
作者：吴鸿潮
朝代：明

烟笼佛阁碧层层，三月春残两度登。懒慢那堪逢俗客，等閒只合对高僧。风飘麦垄数竿竹，月挂花龛百尺藤。欲剪新荷裁短褐，癯癯只影似寒冰。
罗浮谩兴
作者：吴鸿潮
朝代：明

四百高峰策杖游，天风吹冷骕骦裘。身从绝径惟麋鹿，步入清都蹑斗牛。霞起铁桥仙路出，烟销丹灶葛岩幽。今宵拟宿梅花下，能许师雄入梦不。
南湖
作者：吴鹏
朝代：明
体裁：五言律诗

为欲留春住，开尊得赏心。湖天浮曙色，堤柳足清阴。燕掠芹泥堕，鱼穿荇带深。逢从群彦后，佳会许重寻。
岩洞
作者：吴鹏
朝代：明
体裁：古风

雅志在山水，临眺兴无倦。伫望城东郊，幽岩表南甸。使君复爱客，抚景开芳宴。解带愬南风，手掬水花片。披襟得微路，延瞰中岩遍。结桥渡云溪，列炬散晴电。怪石虬龙翔，层台玉芝炫。旋转寻丈间，幻化千万变。势凌天姥奇，名并桃源擅。自非神明护，乾坤岂终见。日来苦尘缚，胜引资游衍。薄暮下山椒，心赏徒犹恋。安得长公术，移此中州奠。依栖鍊五药，辟谷谢朝彦。
恩平发舟口占
作者：吴鹏
朝代：明
体裁：五言绝句

轻风生碧浪，鼓枕下长流。捲幔看琼海，天青山尽头。
望九疑
作者：吴鹏
朝代：明
体裁：五言律诗

近入黄村路，遥从粤峤还。云连五溪外，雨渡九疑间。秋尽芦花白，林疏树叶斑。停车问虞庙，极目古苍山。
松风亭
作者：吴鹏
朝代：明
体裁：五言律诗

亭带苍崖古，松擎翠盖鲜。败垣蜗篆引，高树鹤雏眠。野寺馀春酿，遥村接暝烟。弦歌非鲁邑，耕凿总尧天。
次府江感怀呈刘宪使
作者：吴鹏
朝代：明
体裁：七言律诗

上化滩前晚系舟，黄茅岭接楚云秋。一天瘴雨来残夜，千里蛮江有急流。短发独搔猿送泪，疏灯自照角添愁。却怜留滞炎荒客，巳似当年柳柳州。
永平道中
作者：吴鹏
朝代：明
体裁：五言律诗

疏雨未滑道，秋风随使轺。磴危频下马，溪断不逢桥。板屋居何陋，蒲蛮习更骄。暝投孤馆宿，寂寞听邻箫。
潞河发舟
作者：吴鹏
朝代：明
体裁：五言律诗

解缆催笳鼓，青春万里行。烟笼堤柳密，水汎野凫轻。独立思王事，无才补圣明。此心怀魏阙，惆怅棹歌声。
舟行杂咏
作者：吴鹏
朝代：明
体裁：七言绝句

山花琐细簇邮亭，小艇渔归水气腥。一路东风嘶去马，土墙斜飐酒旗青。
赠林双峰
作者：吴鹏
朝代：明
体裁：五言律诗

天马桥东宅，高人旧隐居。开轩延素月，灌药引通渠。径满陶潜菊，家传伏氏书。有时叨客至，自钓锦川鱼。
过黄塘怀洞阳公
作者：吴鹏
朝代：明
体裁：五言律诗

汎汎青溪水，何当此地经。江沙连月白，岭树入云青。归去觉今是，行吟怜独醒。侧身天北阔，莫诵首阳苓。
望润卿弟
作者：吴鹤
朝代：明
体裁：五言律诗

仲月辞家日，临岐接汝书。相传及春暮，应得返衡庐。衣逐客程换，花随驿路疏。来帆遥数尽，不见怆何如。
简友
作者：吴麟徵
朝代：明
体裁：五言律诗

玄亭今在否，竹马旧过寻。尚忆人如玉，那禁雪满簪。平湖秋水阔，板屋夜灯深。莫更疏还往，相看岁暮心。
鹈鹕行
作者：吴麟徵
朝代：明
体裁：古风

山林畏豺虎，川泽畏鹈鹕。鹈鹕大身嘴，项有百石壶。挈壶赴春波，抒水如辘轳。鼓翅风雨骤，所集无渟污。巨鱼掷千尺，力绝僵泥涂。小鱼濡沫乾，骈首安就屠。膻腴饱馋吻，狼籍沾诸雏。果腹坐磐石，睅目思江湖。方笑揭竿劳，终觉网罟愚。瞥然双属玉，儴佯意何殊。喙微毛领单，颇似有道癯。饥虚缓行躅，鞠躬俯寒芜。翻遭鹈鹕嗔，砰嗑声气粗。鹈鹕亦有云，其云多矫诬。一云丹穴王，竹实供天厨。再云随阳使，稻粱事踦�。兹尔琐尾臣，致身在菰蒲。鳣鲔方发发，鲲鲕正于于。飏尔头上丝，保尔一捻躯。在梁幸可托，殄物干天诛。佞哉老鹅舌，凛若操戈殳。神鹭不吞鲤，况乃受揶揄。高踔谢饕餮，杳向青冥呼。始信百族中，具有穿窬徒。除恶务其本，敢用诹司虞。
村居
作者：吴麟玉
朝代：明
体裁：五言律诗

屏迹市廛外，烟村聊索居。贫无乞米帖，懒有绝交书。松下近调鹤，雨馀新种鱼。更添数竿竹，遮却往来车。
冬夜寄清溪子
作者：吴麟瑞
朝代：明
体裁：五言律诗

柝声喧夜雪，门外马蹄深。有月怯孤枕，无枝愁冻禽。酒伤天下事，剑识古人心。何必同林樾，山盟讵自今。
宿弘觉寺
作者：吴麟瑞
朝代：明
体裁：古风

昼登白云梯，夜就云中宿。归云逐孤僧，冉冉入厓谷。江月迟未上，清谭屡呼烛。一枕足幽梦，滴露响秋竹。
长安春兴四首·其一
作者：吴麟瑞
朝代：明
体裁：七言律诗

尘封官柳眼犹迷，黄鸟吞声不肯啼。二月羽书掩塞草，十年马足负香泥。长缨有策终难请，短札多愁未易题。忽忆孤山此时节，乱堆雪片断桥西。
长安春兴四首·其三
作者：吴麟瑞
朝代：明
体裁：七言律诗

长安旧日看花地，懊惜风光掷等閒。孤竹已非商版籍，卢龙谁卖汉河山。边笳入夜难辞泪，徼戍逢春不解颜。身在日边容易老，何须更问玉门关。
长安春兴四首·其二
作者：吴麟瑞
朝代：明
体裁：七言律诗

宣室平台几度闻，谁言尺五隔重云。冯唐未老犹能对，邓禹笑人何足云。投璧无因徒咄咄，弹冠有语谩纷纷。不知底事长安道，策蹇归来又夕曛。
长安春兴四首·其四
作者：吴麟瑞
朝代：明
体裁：七言律诗

一官无赖日登楼，腰带年来侣隐侯。谋国此时须管乐，买山何地着巢由。溪藤半幅图秋圃，晓镜千丝点雪鸥。多少五陵衣马贵，玉珂朝下有深忧。
长安行
作者：吴麟瑞
朝代：明
体裁：古风

长安多冠盖，轮鞅日夜驰。更代无旧轨，荣悴迁瞬时。去来各有营，懊丧常半之。马上共挥手，岐路复多岐。谋面且造次，况乃言心期。伊余类海鸟，饮啄安水湄。矫首视天汉，犹怪鹓雏痴。一朝窥樊笼，眩惑难自持。厮役见愚弄，奔走使我疲。朝出每不饱，暮归恒苦饥。凌霜叩鬼谒，且嗔驽马迟。高驾恣前唱，引避如伏雌。举目见滓秽，投足良崄巇。漆园乐曳尾，莱妻叹为牺。安知巧胜拙，孰辨妍与�。人生适志尔，富贵亦何为。
除夕
作者：吴麟瑞
朝代：明
体裁：五言律诗

岁尽愁无尽，残钟客思微。一官沧海远，万里白登围。越鸟栖初定，燕云信转稀。枕戈空待晓，无术报宵衣。
三妇艳
作者：吴鼎芳
朝代：明

大妇理膏沐，中妇启房栊。小妇独无事，但问落花风。丈人且安卧，东窗日未红。
两渡横泾怀孙惟化
作者：吴鼎芳
朝代：明

东风作冷石湖船，节届清明倍可怜。一日客程偏遇雨，几家茅屋不生烟。野田水绿迷杨柳，古庙花深出杜鹃。寂寞横塘人去后，吴姬歌舞自年年。
严明甫园中
作者：吴鼎芳
朝代：明

为园刚一亩，生事已云足。日午闻鸡声，炊烟起茅屋。石色秀可餐，林香暖盈掬。相见无寒暄，惟言酒新漉。
人日雨中上方寺看梅
作者：吴鼎芳
朝代：明

人日初开社，香风拂寺门。梅花殊耐雨，一白自成村。湿气蒸初艳，春声散冷魂。钟残僧出定，留语坐黄昏。
前溪
作者：吴鼎芳
朝代：明

野风迎白衲，随步已前溪。落日在流水，远山青不齐。花寒聊自亸，鸟倦偶然啼。何处茶烟起，渔舟系竹西。
双燕离
作者：吴鼎芳
朝代：明

双燕飞，双飞不只栖。衔春归柳巷，弄水出花溪。惊风起，双燕离，一雄复一雌，一东复一西。含啼悲宛转，顾影复差池。青天一万里，遥系长相思。岧峣桂岭不可度，云軿日暮迷烟雾。秋去春来如可逢，宁辞万水千山路。
古意贻董六遐周
作者：吴鼎芳
朝代：明

逶迤香阁绕离魂，新旧罗巾总泪痕。拔后菤葹心不死，折来杨柳眼空存。青苔夜雨淹抛枕，黄鸟春风伴掩门。五十弦中浑是怨，腰肢禁得几朝昏。
同远士夜坐苏堤
作者：吴鼎芳
朝代：明

炉熏兼茗碗，清夜只夫君。渔艇出无绪，僧钟递不分。次花临水月，先鸟近岩云。坐冷忘归去，荷衣半藓文。
和靖祠前晚坐
作者：吴鼎芳
朝代：明

山翠出村杪，祠前芳杜洲。孤烟生后暝，双鸟去边秋。灯影参差水，歌声远近舟。梅花无复主，曾有暗香浮。
哭吴健父
作者：吴鼎芳
朝代：明

寒日沉沉下远村，空堂寂寂闭黄昏。文章命薄谁知己，山水情多即故园。一壑荒烟收病骨，三更冷雨送愁魂。伤心莫问王孙草，几日春风绿烧痕。
唐嘉会妻
作者：吴鼎芳
朝代：明

凤皇失其侣，三年独彷徨。岂无云中鹤，矫矫非所当。所居谷水西，乃在淀水阳。杨氏有好女，小字曰云芳。年甫十一岁，许聘唐家郎。庭前植嘉树，庭后植垂杨。辛夷为屋柱，玳瑁为屋梁。木兰为横桷，文桂为直阑。堂上珊瑚枝，室中五木香。朝日照清池，游戏双鸳鸯。鹤鸣南北牖，花发东西厢。头上何所饰，郁金为凤凰。腰间何所佩，鸣玉双琅玕。上体紫罗襦，下体缃绮裳。手中著约指，耳后垂明珰。轻盈展素足，秀色修娥扬。言辞若兰蕙，动静随安详。年年藏闺中，邻里不一见。少小遵姆训，十三能织绢。十五理中厨，十七通经传。十九议婚约，婉娈人所羡。天道信倚伏，人事不可限。吉日在须臾，女婿忽染患。䉡䉡几何时，一夕朝露变。所闻朝露变，恸绝不复苏。举家尽惶怖，事至奈如何。冷水洒其面，心臆生微温。久久魂归来，气结聊复言："实乃妾不幸，庆门罹祸端。愿毕所从志，尔辈毋烦喧。"脱我紫罗襦，缃绮不复顾。凤凰郁金钗，琅玕鸣玉佩。纷纷非所有，寂寂委诸地。明珰与约指，此类永相弃。矢志同皦日，终天有如此。膏沐不再施，被服但缟素。青丝红绿丝，兼箱付女弟。父母心则善，内戚生异议。块焉居岁余，媒氏来相闻："村南有贵宅，美好令郎君。云从多仆御，具足称田园。郎君年二十，读书饱经文。门户实相当，便可结婚姻。"云芳听此语，掩面生号泣："无端贝萋锦，无故蝇止棘。我心磨不磷，我心卷匪席。但得从容死，何乃相逼迫。"从此绝勺水，六日不一入。阿母见怜女，哽咽慰相及："彼徒哓哓耳，幸毋伤弱质。吾已峻拒之，还可就饮食。愿毕尔所志，勿为久邑邑。"于中事不成，腴言误彼宅："此女如花好，此女如玉立。知书服大义，意向多卓识。为服尽三年，庶可成家室。"茕茕三年来，兀兀如一日。媒氏复登门，良吉当及时。为合二姓好，殷勤求结缡。诸姑与伯姊，宛转劝言辞："门户有如此，胡乃大迷离。先许得书生，后许得富儿。荣悴若霄壤，安用多狐疑。可惜桃李年，春风徒自持。可惜合欢帐，寂寞守空闺。前路一何迈，为事当三思。今当就欢庆，往事休烦悲。"饮泣答诸姑："礼义全不知。古道日已远，末俗日已隳。妇人从一终，金石亮不渝。乞亲五亩田，佐以流黄机。布帛聊御寒，粗粝聊支饥。长斋事空王，永得相皈依。众人徒嚣嚣，安知心所私。秽污及吾耳，即与世间辞。九原如有会，拚此一贱躯。"握拳爪透肉，嚼齿血流颐。珠陨泽不灭，兰死香不衰。本为奇一世，反为世所哀。是时十九日，月令在孟冬。婚家执前约，再遣媒相通。血色红锦笺，一一共银封。彩盒多喜气，玉茗生春风。旋行纳采礼，乃在季月中。云芳忽心动，耳目如有营。案上见彼物，问自来何从。众中无以对，亮得知此衷。名笺裂万缕，擗地捶心胸："天地非不广，一身胡不容！孤魂去杳杳，我命旦夕终。"悲风起西北，白日何冥蒙。林鸟声哑哑，山鬼啼墙东。条忽过七日，已是良辰期。上堂拜父母："女魂有所归。女魂有所归，父母愿勿思。夜来有所梦，吾祖髧髦俱。在世知不久，将欲游冥冥。生小养娇痴，不知父母恩。旦夕领清诲，何以报寸心。伤念垂暮景，永别谁相存。"回言嘱幼弟："甚勿堕家声。高堂逼西日，定省慎晨昏。出外就师训，诗书须讨论。""阿妹已长大，女红当自勤。向人作威仪，和颜来六亲。"生别岂不苦，死别不复生。父母与弟妹，慰言各殷殷："志意但由汝，安用怀此心。婿墓亦不远，相去廿里程。奈尔纤纤步，不堪道上行。""此实区区怀，第恐不容情。愿得死一处，犹胜存一身。"左右闻此语，戚戚皆涕零。明旦启房栊，绮窗自梳洗。饮则还举杯，食则还举箸。楚楚美容仪，盈盈好举止。哭泣不复为，向人作言语。一家内外人，无不生欢喜。今日心已回，固知近好事。晻晻日西下，沉沉结昏雾。承颜暮餐毕，华灯阁中启。独自镜台前，晚妆还为理。急使侍儿寝，并不由汝意。缟衣穿上身，素裳备下体。头上著荆钗，足下具麻履。可怜金跳脱，可惜金约指。一一留箧中，物物不随己。素琴徒自张，明镜亦为翳。四顾无人声，空隙来阴吹。肌栗凛生寒，不知此何际。仰瞻帷之外，复在床之里。我死甘如饴，今宵得其所。白帨绞作绳，正梁堪作系。引颈入绳中，夜半悠悠逝。忽然闻嘑声，阖家尽惊起。颠仆奔老母，仓卒呼侍婢。秉烛上阁中，慌忽不得视。竞力向后床，魂魄已飞扬。一时扶掖下，五体如冰僵。颜面即如是，不黑不萎黄。安然得所归，贞志谅已偿。唐家因卜地，乃是淀湖涯。灵翙向晓发，前路行迟迟。道傍千万人，拥看生嗟咨。流水为呜咽，去马为酸悲。两棺合一冢，所葬亦所宜。风闻下旌诏，光彩生乡闾。煌煌树绰楔，巍巍建灵祠。青山为环抱，绿树为连枝。上有芙蓉花，并蒂开奇姿。下有鸳鸯鸟，交颈声和谐。寄语后来者，爱惜当自知。湖水有时竭，兹冢毋坏之。
壬子元日
作者：吴鼎芳
朝代：明

流光去无著，倏焉岁云除。东风动畎亩，朝日生蓬庐。琴书委空壁，菽麦食无余。即事已如此，前路复何如。
夜到渔家
作者：吴鼎芳
朝代：明

渔家近秋水，水上槿扉开。地寂月初到，溪寒潮不来。村沽惟白杜，野坐只青苔。为说芙蓉好，明朝未可回。
夜宿三山寺望苕上怀吴允兆
作者：吴鼎芳
朝代：明

只此堪乘兴，秋风一放船。天清皆在水，树冷不生烟。静后转忘寐，望穷殊可怜。书来同所愿，池内有青莲。
天台山中
作者：吴鼎芳
朝代：明

白云伴衾宿，开户云飞去。出户寻白云，苍厓湿芒屦。峰头异域僧，洞口先朝树。流水带余花，从来不知处。
宿江上
作者：吴鼎芳
朝代：明

山色下空江，江光动舴艋。霜枫红不尽，已入暮秋景。来雁忽有声，归云渐无影。醉卧芦花中，月高梦魂冷。
宿虎跑寺
作者：吴鼎芳
朝代：明

湿烟郁结乱山横，敲断钟声火自明。野寺冰霜经晚岁，石林风雨坐残更。十年一梦浮云冷，四海孤身落叶轻。愿得皈依清净海，莲花香里证无生。
寄怀王元直
作者：吴鼎芳
朝代：明

月照莼花冷，秦淮荡酒船。还家同一日，为别易三年。海树含青雨，江鸿带白烟。西风又飘泊，衰草自生怜。
寄情
作者：吴鼎芳
朝代：明

残山如黛月痕斜，子夜青鞋踏浅沙。十里红桥东畔路，梅花多处是君家。
寄李本宁
作者：吴鼎芳
朝代：明

南楚文章伯，西秦斧钺臣。名香堪殉死，宦拙只留贫。酒态生长夜，花情送早春。芙蓉空自采，烟月隔江津。
寄赵凡夫
作者：吴鼎芳
朝代：明

十里寒山路，香风正采茶。偶随樵客去，一到隐君家。细语生清月，闲心托片霞。别来湖水阔，秋色上莼花。
寄陆明生
作者：吴鼎芳
朝代：明

为别每愁予，予归只寺居。坪香风猎草，阪绿雨粘蔬。未足一春梦，常无百里书。夕阳临水久，烟渚下春锄。
寒食日登莫釐峰望缥缈峰吊陆纂甫
作者：吴鼎芳
朝代：明

林中当百五，屐齿泛晴光。缀暖榆钱小，萦春蕙带香。两峰看迤逦，片水怅微茫。节届魂俱冷，时移梦转长。土应平傲骨，泉已涩吟肠。有子荒新冢，无烟禁一乡。雨花滋旧藓，风叶沸新杨。泪尽莺啼处，褰裳去夕阳。
寒食江上
作者：吴鼎芳
朝代：明

春波绿浼浼，江南去江北。风生浦口花，蒲帆缓无力。燕子乍归来，游丝恼寒食。寒食客思家，残阳吊容色。
寺夜
作者：吴鼎芳
朝代：明

林坳动萧槭，橡叶走檐际。柴门夜忘关，山风自开闭。邑邑如有怀，遥遥转无寐。佛灯清可依，城柝冷相递。斜月苦近床，严霜白满地。
寺夜看瓶菊
作者：吴鼎芳
朝代：明

分取东篱色，磁瓶晚更宜。香生携伎处，艳冷著灯时。夜久僧还对，秋深蝶不知。若教欢赏地，风露正凄其。
寻王德操不遇
作者：吴鼎芳
朝代：明

生公台畔石，秋月渐盈盈。买棹独乘兴，寻君不入城。桥边残日下，巷口孤烟生。为说西湖去，行装似水清。
小院
作者：吴鼎芳
朝代：明

小院曾行处，今来不忍行。是花皆黯淡，有月未分明。转觉非前事，终怜负此生。遥波春一片，流恨复流情。
山居杂咏
作者：吴鼎芳
朝代：明

苔花满径绿云凉，嫩竹离离覆短墙。院静昼长人不到，一帘风袅一炉香。
废墓叹
作者：吴鼎芳
朝代：明

废墓丛荆榛，下有妖狐穴。哀魂泣杜鹃，化作枫林血。颓波声断夕阳空，伤心莫向英雄说。恩亦不堪酬，仇亦不堪雪。神仙寂灭天地古，世故茫茫几销歇。吴王台上望胥江，依然冷浸清秋月。
度岭
作者：吴鼎芳
朝代：明

林僧言别去，自憩松下石。红泉界空翠，巢居叫霜笛。夕光淡西水，千顷成一碧。冷信雁传来，秋容枫点出。闲云满怀袖，邀我过山脊。
归湖上
作者：吴鼎芳
朝代：明

西风吹箬笠，无恙旧江天。白鸟飞破水，青山移近船。晚晴枫叶外，秋冷荻花边。泊处堪遥指，柴门生野烟。
怀东生卧病
作者：吴鼎芳
朝代：明

引领限湖水，别离常有余。始知三月病，那得一行书。已落床头叶，空怀池上居。扁舟相见日，双鬓欲何如。
怨诗
作者：吴鼎芳
朝代：明

华屋春将尽，纱窗日易昏。不知多少恨，相见与君言。
惜分飞·闺情
作者：吴鼎芳
朝代：明
体裁：词

红界枕痕微褪玉，唤起自禁幽独。好鸟啼春足，归期不准花须卜。尽日眉峰双凝绿，十二绣帘低轴。人在阑干曲，杨花却羡无拘束。
惜分飞·闺情
作者：吴鼎芳
朝代：明

红界枕痕微褪玉，唤起那禁幽独。好鸟啼春足，归期不准花须卜。尽日眉峰双凝绿，十二绣帘低轴。人在阑干曲，杨花却羡无拘束。
挽黄伯传
作者：吴鼎芳
朝代：明

清霜怨入百花洲，衰草斜阳送白头。只尺有家归不得，一抔无土葬何由。飘零旧酒南湖月，检点来书下驿秋。多谢春风江国燕，相逢犹是话穷愁。
斋雨
作者：吴鼎芳
朝代：明

细雨散清晓，坐深移午时。开帘东风入，香动梅花枝。独酌亦成醉，不然无所为。
无题
作者：吴鼎芳
朝代：明

绮疏微透晓光寒，欲贴鸦黄展镜鸾。错怪桃花似侬面，一番风雨便春残。
春游曲
作者：吴鼎芳
朝代：明

雨余芳草绿新齐，亭树无人绣幕低。忽漫好风传笑语，流莺飞过杏花西。
暮投上方寺
作者：吴鼎芳
朝代：明

暝色投荒寺，行盘翠几层。涧花分积雪，桥月递流冰。一宿同僧被，孤吟借佛灯。晓看山下路，湿气满霜藤。
月夜
作者：吴鼎芳
朝代：明

昨夜因看月，清光动旅思。今宵宜早睡，莫待月明时。
月夜怀东生
作者：吴鼎芳
朝代：明

云光吹作水，半在湖中央。遥看胥母树，叶脱山苍苍。美人但高卧，不知今夜长。
松下
作者：吴鼎芳
朝代：明

松根酒一瓶，月下人两个。月落酒瓶空，自枕松根卧。
林屋山石上迟谢去非不至
作者：吴鼎芳
朝代：明

曾记林中别，相期石上游。乱山空欲暮，残叶已无秋。岸白云初断，江空月自流。行踪烟水阔，何处问沙鸥。
柳枝词
作者：吴鼎芳
朝代：明

绿阴如雨万条斜，啼罢朝莺又晚鸦。尽日春风无别意，只吹花点过西家。
柳浪溪
作者：吴鼎芳
朝代：明

山青秋雨后，人坐秋风里。平沙下鸥鹭，簌簌动芦苇。夜半明月光，渔舟弄空水。
柳陈父墓
作者：吴鼎芳
朝代：明

古道盘回向远岑，荒坟凄楚带长林。浮云已断还家梦，衰草空余住世心。海色隔城邀暮晷，江声挟雨送秋阴。青莲后事何堪问，几处骚坛泪满襟。
柴门
作者：吴鼎芳
朝代：明

柴门凉气入，风动白纶巾。秋色孤云外，斜光映水滨。贫惟甘薄命，病亦任闲身。累月尊中禁，还来载酒人。
梅下送客
作者：吴鼎芳
朝代：明

花间啼鸟唤游频，花下离歌动早春。断送香魂征袖雪，飘残素艳马蹄尘。疏枝带月牵幽梦，长蕊含烟怅别神。明日重过今日地，为怜歧路独醒人。
汛西湖同清照彦叔观公
作者：吴鼎芳
朝代：明
体裁：五言律诗

新语报黄鹂，捎花坐柳枝。山晴意自好，湖晚醉相宜。风起水香处，月来烟灭时。同舟贪夜寂，移傍白公堤。
沈端伯陆仲飞携酒过碧云庵
作者：吴鼎芳
朝代：明

秋色前山好，双扉尽日开。卧云禅侣寂，曳竹酒人来。空响生黄叶，清阴覆碧苔。城中同是月，不及此迟回。
泊北固山下
作者：吴鼎芳
朝代：明

夕阳江色远，舣棹潮初退。独客吟清秋，沙鸥冷相对。水气上城根，风声隐岩背。渔舟载烟火，撑入菰茭内。
泛石湖同筱园居士
作者：吴鼎芳
朝代：明

放棹秋光远，残阳湖水西。树团渔户小，山巀寺门低。野渡一僧立，汀花数鸟啼。且沽桥外酒，同宿越来溪。
清明日泛舟
作者：吴鼎芳
朝代：明

似晴欲雨养花天，湖中冉冉生白烟。波光夹岸绿无际，买得扁舟春可怜。可怜最是清明节，青青踏处盈盈袜。陌上渐歌桑，渡头仍弄楫。燕燕正飞来，莺莺啼未歇。几树啼莺歇更啼，几家芳草绿初齐。桥回野渡还官渡，路接山溪又水溪。山边水边春风起，松花柳花飞不已。春风摇荡棹歌前，花香撩乱蓬窗底。棹击空明溅酒衣，中流容与澹忘归。西林落日东林暝，隔水渔灯映远扉。
灯下
作者：吴鼎芳
朝代：明

野寺十年心，无言坐灯下。夜半风雨来，萧萧打破瓦。
灵峰山房夜起
作者：吴鼎芳
朝代：明

寥寥青莲宇，出步夜方永。蝉鸣四山秋，鹿饮一潭静。圆月当碧空，孤塔立无影。花落树犹香，竹深涧亦冷。烟光散如水，明星上高岭。
王二丈挽词（伯谷）
作者：吴鼎芳
朝代：明

惊雷百里声摩空，江南日夕奔蛟龙。湿云堕地水波立，两山不辨青芙蓉。金阊城头夜吹笛，金阊城下王孙泣。笛声寥亮凄欲断，反恨当年一相识。何人彩笔能生花，何人赤手握灵蛇。金罍美酒浮琥珀，与谁同醉黄公家。有酒须浇墓上土，有剑须挂坟前树。世情反覆那得知，柳花一夜飞新主。哀歌不尽《薤露》篇，离弦转托箜篌语。生平只合狭斜行，纷纷安用栽姚李。邓尉山空日暮时，招魂惟有古松枝。分明咫尺眼中路，及至出门忘所之。
破山寺
作者：吴鼎芳
朝代：明

巉岏随石转，迤逦踏花行。古壁龙蛇气，空岩风雨声。佛香清渡水，鸟路白过城。绝顶遥观海，苍茫晓雾生。
秋夜同朱十四怀令弟十六
作者：吴鼎芳
朝代：明

秋色带檐楹，空山薜荔情。为欢翻忆别，因弟转怜兄。雨叶晴犹湿，霜阶水共明。经年书一纸，曾到石头城。
秋怀
作者：吴鼎芳
朝代：明

枕上闻捣衣，月白秋绕屋。东家红泪妾，凄凄灭余烛。闲阶堕橡栗，野鼠走簌簌。风吹断梦来，竟夕不能续。衰鬓伴寒砧，霜花写心曲。
秋日闻蝉
作者：吴鼎芳
朝代：明

蝉声呜咽处，时序变衰中。玉镜妆初冷，冰弦调已空。乱山凄夕照，疏柳怨西风。独有悲秋客，相怜寂寞同。
空斋
作者：吴鼎芳
朝代：明

空斋原寂寂，落叶更萧萧。片月闲相照，床头挂一瓢。
竹枝词四首
作者：吴鼎芳
朝代：明

青山是处锁蛾眉，日日湖边有别离。却怪烟波三万顷，扁舟只许载西施。江南一雪苦非常，湖上空余橘柚乡。万树千头零落尽，于今那得洞庭霜。湖船来往惯风波，尾后黄旗飞虎图。一夜王程三百里，枇杷明日进留都。南濠有客寄书还，夫婿黄柑已趁钱。几日不来湖上棹，休教重上赣州船。
竹枝词四首·其一
作者：吴鼎芳
朝代：明

青山是处锁蛾眉，日日湖边有别离。却怪烟波三万顷，扁舟只许载西施。
竹枝词四首·其三
作者：吴鼎芳
朝代：明

湖船来往惯风波，尾后黄旗飞虎图。一夜王程三百里，枇杷明日进留都。
竹枝词四首·其二
作者：吴鼎芳
朝代：明

江南一雪苦非常，湖上空余橘柚乡。万树千头零落尽，于今那得洞庭霜。
竹枝词四首·其二
作者：吴鼎芳
朝代：明
体裁：词

江南一雪苦非常，湖上空馀橘柚乡。万树千头零落尽，于今那得洞庭霜。
竹枝词四首·其四
作者：吴鼎芳
朝代：明

南濠有客寄书还，夫婿黄柑已趁钱。几日不来湖上棹，休教重上赣州船。
答松上人过访不值
作者：吴鼎芳
朝代：明

孤踪石上云，飘忽本无住。门外即青山，一瓢向何处。离心寄春草，柔艳欲飞去。引领生白烟，花落祇陀树。
纪兴
作者：吴鼎芳
朝代：明

道人赢得半生闲，枕上清泉座上山。犹有半生闲不得，娑椤影里扣禅关。
蕉雪斋庭下送邹舜五
作者：吴鼎芳
朝代：明

几点萧疏雨，新阴闭户生。美人来冉冉，相斗绿盈盈。似雪山斋冷，无风水簟清。离魂凄入夜，叶叶起秋声。
虎丘僧房寻郭圣仆乘月登山
作者：吴鼎芳
朝代：明

长堤沿短棹，转入翠微湾。酒伴秋相集，僧房夕不关。布袍先受月，竹杖早过山。何处歌声起，悠悠林木间。
虎山庵答蒋十
作者：吴鼎芳
朝代：明

偶坐已夕照，徘徊夜复深。西岑见新月，堕露闻松林。觉有幽人来，隔窗动微吟。
虞美人
作者：吴鼎芳
朝代：明

海棠不碍窗纱影，鬓亸鸳鸯领。绣棚吹落唾花红，但见余香一点、袅晴风。柳眠无力轻烟惹，色撩人也。罗衫闲搭画阑边，日暖融融好个、洗头天。
虞美人
作者：吴鼎芳
朝代：明

营门飒飒惊风雨，一片楚歌中夜起。拔山力尽霸业空，八千子弟淮河水。腰间宝剑无精光，神龙变作魑魅语。美人宛转其奈何，啼痕尽染征袍紫。请从剑下化香魂，花枝肯傍秋风主。妾心不作青山云，妾身甘作青山土。君王若肯报妾身，重向江东整师旅。
西湖夜泛
作者：吴鼎芳
朝代：明

疏雨洗空翠，来看湖上山。断桥芳柳外，小艇白鸥间。月在美人远，春忙流水闲。西陵犹唤酒，灯影出花关。
西湖晓起
作者：吴鼎芳
朝代：明

残钟湖上月，杳杳落层岑。晓色散为水，秋声聚作林。闲来曾不惯，幽处每相寻。丛桂南山下，晴香一径深。
过高峰庵
作者：吴鼎芳
朝代：明

林回觉路枉，路枉亦自适。光风不作寒，吹烟半晴湿。涧春多异芳，岭月少行迹。犬吠空山云，山僧杖藜出。
送粱公
作者：吴鼎芳
朝代：明

一瓶兼一钵，离思自然轻。野水迎风渡，空山带雨行。荒村过晚食，破衲任残更。莫以前途远，经年住化城。
采香泾
作者：吴鼎芳
朝代：明

柔风吹断靡芜死，岁岁春芳付流水。西岩尤剩昔时云，斜阳照出行宫址。香魂去不还，野鸟愁空山。轻罗绣作苔，花斑苔花斑。空山冷夜深，露泣西施井。
金阊夜别费元朗
作者：吴鼎芳
朝代：明

交从他处定，路自故乡分。有梦难成夜，无言可赠君。一灯残细雨，孤橐向寒云。未晓林中叶，萧萧已厌闻。
钓鱼湾
作者：吴鼎芳
朝代：明

家住此湾中，不出此湾里。长日坐鱼矶，关心澹无已。白云起前山，悠悠亦来此。搔首对斜阳，纶竿久不理。
闺中曲
作者：吴鼎芳
朝代：明

客归青海头，报道单于死。晓起望征人，新妆从此理。
闻箫声
作者：吴鼎芳
朝代：明

洞箫如缕到尊前，明月高楼夜可怜。何处一声凄易断，千家花柳障晴烟。
雨后登虎峰送张七
作者：吴鼎芳
朝代：明

山雨飞才歇，山云散已齐。林香清一寺，草绿过重溪。气暖梅初熟，红残鸟不啼。夕阳催客去，湖口挂帆低。
雪中过弥勒寺
作者：吴鼎芳
朝代：明

雪中寻寺远，先得一僧逢。无数梅花里，亭亭出古松。湿烟穿破壁，野水寂寒舂。不待前山去，风林报晚钟。
青谿小姑曲
作者：吴鼎芳
朝代：明

十五盈盈学解愁，珠帘不卷倚箜篌。多情明月无情水，夜夜青溪映酒楼。
飞楼曲戏柬茅止生
作者：吴鼎芳
朝代：明

飞楼宛转芙蓉簇，对列鸳鸯三十六。东风著意渡江来，染出蛾眉春水绿。楼头何处得春先，非雾非烟俱可怜。红芳杂沓锦茵软，尘香不上双行缠。婵娟花月曾无价，只向嫦娥乞长夜。夜长夜短那得分，郁金自绕珊瑚云。青丝玉壶正倾倒，杨柳乌啼白门晓。
饭石峰晚步
作者：吴鼎芳
朝代：明

白鸟不飞处，云光和水凝。自吟松下路，遥见寺中灯。夕爽山无雨，春寒涧有冰。隔花相问讯，月照荷锄僧。
一剪梅
作者：吾邱瑞
朝代：明
体裁：曲

小生丑上：渡水登山已及旬。税驾长亭。投刺邮亭。剩云残月满江津。咫尺龙门。蒲伏侯门。
一剪梅
作者：吾邱瑞
朝代：明
体裁：曲

小生：细柳衔书聘故人。辞别荆城。渐近冈城。丑捧行李上：弓旌玉帛远相迎。历尽风尘。始见芳尘。
一封书
作者：吾邱瑞
朝代：明
体裁：曲

外：峰峦翠蔼然。地局天星相配全。金瓯坞里悬。欲卜佳城在此间。背案朝山欣对拱。白虎青龙两不偏。呀。奇怪。那佳穴里边。却好有一牛眠在此。不知可是府上的。丑看介：快活正是。外：记牛眠。定吉阡。葬后君家福荫绵。
一封书
作者：吾邱瑞
朝代：明
体裁：曲

山形果秀圆。屈曲周回水更湾。黄牛㠗底眠。笔鼓旗鎗堂局完。八卦五行均合格。运案龙砂不爽纤。谢神天。指吉阡。从此吾家福荫绵。
一枝花
作者：吾邱瑞
朝代：明
体裁：曲

净扮杜韬：腥膻羁弱主。海内英雄起我。兴兵鱼腹也据全楚。丑扮王贡率众上：睥睨神州。一统归疆寓。更溪峒兵堪倚。合：誓定中原。图成大业。方显男儿志。
一江风
作者：吾邱瑞
朝代：明
体裁：曲

盼仙郎久把双熊树。悄没个音书寄。奈衰姑病染膏肓。汤药凭谁取。囊无半点馀。囊无半点馀。晨昏苦怎支我那丈夫嗄。你如今不能尽三釜之养。后日呵。。纵三牲五鼎成何济。
一江风
作者：吾邱瑞
朝代：明
体裁：曲

老旦：对寒檠独抱沈痾。睡展转添憔悴。病垂危便扁鹊卢医。怕也难调治。鳞鸿信久稀。鳞鸿信久稀。教娘怎倚闾。恐残躯不久归泉世。
三学士
作者：吾邱瑞
朝代：明
体裁：曲

一旅旌旗方列阵。如何复督回营他那里。驱驰转斗三千里只怕。追蹑空劳两月程合前。
三学士
作者：吾邱瑞
朝代：明
体裁：曲

万乘銮舆蒙逆眚。诸藩义旅齐盟袭登。你。湘江倡率貔貅勇。建业还将豺虎擒。合：指日功成。歌得胜。树奇勋。归故营。
三学士
作者：吾邱瑞
朝代：明
体裁：曲

奉命函书求并纼。喜先遣将宵征你。班师义激齐云艘我。露布驰归细柳营合前先下生。
三学士
作者：吾邱瑞
朝代：明
体裁：曲

袭：仗剑辕门陪戟楯。何当鈇钺颛征。戎衣一着饮寒冰看。捷布三飞煦暖春合前末。
三段子
作者：吾邱瑞
朝代：明
体裁：曲

恩深抚恤。谢萱闱勤手泽夫人。下官也有一拜。。情深爱密。谢鸳帏襄朝夕。小旦：爹爹请上。孩儿也有一拜生：孩儿。你把。芸编蠹帙。细钻研莫辞辛力陶旺。你。把行囊疾忙收拾。早晚双凫飞楚邑。
下山虎
作者：吾邱瑞
朝代：明
体裁：曲

小旦末上同行介：云山缥缈。烟水沧茫。满眼凄凉景。教人怎不痛伤。可怜我祖帏长夜。可怜我母子参商。心急偏嫌去路长。听棹歌声唱。把惨意愁容倍慨慷。两下添惆怅。此恨怎偿除非是。梦里相逢又觉魂渺茫。
不是路
作者：吾邱瑞
朝代：明
体裁：曲

末怀书持鲊上：一别冈城。跋涉程途已两旬我。身劳顿。今朝喜得到门庭。小旦：是何人。末：是小人回来了。小旦：原来是陶旺。末：间关千里传家信。春燕还将旧垒寻。小旦：快进去。老夫人在堂上。正在那里烦恼。末：将衣整急投堂上休迟等。小旦：婆婆。母亲。陶旺回来了。合：不胜欢庆。不胜欢庆。
不是路
作者：吾邱瑞
朝代：明
体裁：曲

老爹呵。政简刑清。尽日公堂抚宓琴。台如镜。月明无犬吠花村他。为功名。白云亲舍常思忖。匏系无能慰倚门。教传禀。一瓶蚶鲊聊供进。老旦怒介：呀。这东西从那里来的。末：这是武冈士仪老旦：唗。怕不晓得是士仪。一羽一鳞皆上天生命。一丝一粟。亦下民膏脂。岂不闻裴宽瘗鹿。羊续悬鱼的故事乎。哎。。转令心闷。转令心闷。
丑奴儿令
作者：吾邱瑞
朝代：明
体裁：曲

丑上：图王定伯称英杰。谋动干戈。搅乱山河。管取威灵握帝符。净：江南自古繁华地。造就雄图。唾手归吾。不枉功成万骨枯。
临江一剪梅
作者：吾邱瑞
朝代：明
体裁：曲

外扮彭世末扮李千小丑扮袭登小旦扮殷羡同儒服上：四境烽烟今暂妥。偷閒且出郊郭。戎衣尽卸跨鸣驹。步入亭阿。须罄欢娱。
临江一剪梅
作者：吾邱瑞
朝代：明
体裁：曲

未雨绸缪坏牖户。苞桑患至无虞。怡堂燕雀乐何如倘。窃发疆隅。谁任铜鱼。
临江仙
作者：吾邱瑞
朝代：明
体裁：曲

丑上：卫国功名成画饼。思量暗里生嗔。妒功罔上太无情。吁天云路远。空自惜惺惺。
临江仙
作者：吾邱瑞
朝代：明
体裁：曲

净上：七尺长躯雄盖世。胸藏胆智多能。怡怡兄弟控三军。阵云迷四野。将宿朗千营。
临江仙
作者：吾邱瑞
朝代：明
体裁：曲

净扮夫人上：偕老齐眉欣遂愿。一鞍一马怡然。怀中兰玉梦无缘。螽斯今已矣。暮景倩谁怜。
临江仙
作者：吾邱瑞
朝代：明
体裁：曲

外上：桀骜强宗图异变。鸱枭横集鸰原。森森林木虑亡猿。辕门闻化鹤。族属始生全。
么篇
作者：吾邱瑞
朝代：明
体裁：曲

我身遭蹇命合迍。分明是京房善易蒙颠困。分明是蔡邕饱学戕身命。分明公明神卜罹锋刃。我如今呵一灵含笑入丹丘眼见你。三魂被楚归尘坌。
二郎神
作者：吾邱瑞
朝代：明
体裁：曲

清秋。蛩吟壁窦鸿鸣宵候。孤寂孱骸多病疚。缝衣寒夜。凭谁寄与他收相公。你。指望成名列五侯。翻冷落求凰箜奏合前。
二郎神
作者：吾邱瑞
朝代：明
体裁：曲

郎别后。叹分飞把双蛾频皱。看弹指韶光如箭骤。天涯游子。何年得睹鸣驺。为甚么音书徒落后。好教我泪沾红袖。合：空僝僽。总梦里相逢。觉后添愁。
五供养
作者：吾邱瑞
朝代：明
体裁：曲

丑：我贫穷老妪。托在邻居。往日为依。欢闻归故里。欲叙旧相知。阿呀。夫人。夫人。旦：呀。王妈妈。许久不见。这等老了丑：夫人。。数载暌违丰致。遇家乡兵荒迭至早是老身别时呵。。栖身无定所。白骨半成堆。合：幸遘光仪。不胜欢会。
五供养
作者：吾邱瑞
朝代：明
体裁：曲

旦：王妈妈。自那日老爷呵辞家远离我。姑妇相依。全凭护持。仓忙分手去。未得效纤微相公。前日婆婆病时。多亏王妈妈早晚奔波。此恩不可不报。生：呀。下官不知。有失奉酬。叫陶旺取白金二十两。送与妈妈。。深愧投桃报李。少资伊晨昏薪水。旦：王妈妈。你受我一拜。丑：阿呀。夫人说那里话。折死了老身。夫人。蒙老爷这等厚惠。只是受之不当。旦：莫不是嫌薄。请收了丑：这等多谢。老爷夫人。袅蹄捐重惠。犬马怎偿伊合前。
五供养
作者：吾邱瑞
朝代：明
体裁：曲

那杜韬呵。他湖湘据梗。收集亡徒。掳掠商民今。水兵过十万。贼势太凭陵。况把蛮酋勾引。扰军州人民窜奔。烽烟迷四野。不久薄神京顾。速整王师。用意收擒。外：晓得了。出去伺侯领赏。探：速整王师。用意收擒。
五更转
作者：吾邱瑞
朝代：明
体裁：曲

幸各镇怀忠荩。共兴师讨不臣他。移屯姑孰。姑孰图侥倖朝廷呵。反把他。拜相封侯。露牙张吻。念区区受厚禄愿捐躯命。戮力勤王。也图个扬名姓又谁知。贼亮当朝把我。绩归灰烬。
五更转
作者：吾邱瑞
朝代：明
体裁：曲

忆逆敦颛兵柄。弄君权历数春。一朝解去。解去生惭愤他。鄙薄荆扬。栖迟州郡。负君恩倡逆变胎生衅。谯王殉难。周戴遭锋刃。国祚衰微。几遭颠困。
仙灯近
作者：吾邱瑞
朝代：明
体裁：曲

丑：步入侯门。喜遇盛开灯宴。
似娘儿
作者：吾邱瑞
朝代：明
体裁：曲

生上：终日卜菟裘。幸伏牛天锡神丘。旦：丰碑谩把灵輀覆。小旦：亲闱服阕。君恩浩荡。更兼国难绸缪。
侥侥令
作者：吾邱瑞
朝代：明
体裁：曲

小旦：骨肉东西意惨零。甚日得数归程。莫道寒江深千丈。想我意中愁兀自深。
侥侥令
作者：吾邱瑞
朝代：明
体裁：曲

招摇东指震。太簇律重新。看取万国衣冠承正朔。见百福呈祥祝受成。
侥侥令
作者：吾邱瑞
朝代：明
体裁：曲

颜牵红玉醉。袖惹御香芬。但愿岁岁年年常侍宴。共沐浴皇仁亿万春。
催拍
作者：吾邱瑞
朝代：明
体裁：曲

小生：谁不愿捷奏勋垂。终沮隔权轻职微。喜际会成奇。喜际会成奇羡你。父子功名。存殁沾禧愧我。剡荐微劳。亦被波馀合前小生。
催拍
作者：吾邱瑞
朝代：明
体裁：曲

生：庆铜龙遥覃紫泥。阖门受褒章宠书。喜气蔼门楣。喜气蔼门楣。诰赠焚黄。泉壤增辉。世禄绵延。奕叶光诒合：今日里共沐恩私。膺绂绶拜丹墀。
六犯清音
作者：吾邱瑞
朝代：明
体裁：曲

卞兄。你东齐翥凤。熙朝雄骏。远渡淮淝翔仞。十年莲幕。幸随潜邸飞腾。八座沾恩命。三台躐要津。怀君国耻苟营。捐躯死国一身轻望之。你。臣因主辱身甘殒你那令郎呵。。子为亲亡目不瞑。双双图报。两两就擒。蓬蒿满眼三丘并。事须明。一封丹诏。有日贲坟茔。
六犯清音
作者：吾邱瑞
朝代：明
体裁：曲

杯倾醽醁。盘盛鱼脡。酹滴重泉幽境。宠灵辽邈。幸原黎稷惟馨。一束刍追古。三尊礼备今望之。。你忠和孝死胜生。芳名应并此山存我两人呵。。披衷告语情还咽那逆贼呵。。磔首脔焚你怨已伸。鹤归华表。云散楚岑。愿祈肸蚃通神榇。沥丹诚。两行玉箸。血染杜鹃深。
六犯清音
作者：吾邱瑞
朝代：明
体裁：曲

林鸦归噪。山禽翔影。落日苍茫鹫岭。徘徊泣别。几番举足还停生：我。楚水舟轻荡。小生：江州马乱鸣。相辞去各转程。何年重吊此佳城生：卞兄。我怎能勾。新亭再得同游衍小生：怎能勾。淮甸同舟返故城。浮生如寄。悲死涕零。哀猿肠断难经听。急须焚。青蚨一陌。聊尔罄平生。
六犯清音
作者：吾邱瑞
朝代：明
体裁：曲

金陵城陷。长干途冷。怅望人烟寂静。六街三市。教人触目悲惊。桃叶空鱼渡。青楼罕凤音。抛珠泪湿袖襟。蒋山遥指望中蹲。泉台永隔徽音杳好教我。庙貌空瞻惜友朋。驱车将近。山陬遄临。阴风惨淡留馀恨。痛伤情。一坏黄土。高冢卧麒麟。
凤凰阁
作者：吾邱瑞
朝代：明
体裁：曲

外上戎服扮刘弘：官居楚帅。七泽三湘襟带。怀时寤寐栋梁材。无奈鸿冥增慨。后车徒载。甚日得买骏金台。
凤凰阁
作者：吾邱瑞
朝代：明
体裁：曲

舳舻远进。钜万雄兵列阵。探来诸镇尽逡巡。且把归帆西整我。丹衷已尽。便戮力勤王有几人。众将官叩头。生：起去。猎猎旌旗映石城。森森舟楫列江濒。人人尽道勤王室。江上何曾见一人。自家前日因太真道徽相约会兵同进。与逆峻相持。许久不决。闻得他们将老兵疲。使我独当一面。胸中已自怀疑。适间太真复来请粮。吾想有卒无粮。虽有忠勇之兵。焉能枵腹而战。我若分粮与之。倘或旷日持久。我兵食尽。向谁求赈。度此事势。一旅孤军。料难有济。不若旋师返旆。以保万全。众将官意下如何。末小旦：毛宝殷羡启事。宝闻辅车相倚。唇亡齿寒。同舟遇风。胡越互救。温将军既与主帅同赴国难。则温将军之士卒。即主帅之士卒。主帅之粮米。即温将军之粮米也。既云戮力。岂可异心。处己有馀。视人不足。愿主帅筹之。小生：忙将利害豁迷襟。同舟莫开衅。同舟莫开衅。
出队子
作者：吾邱瑞
朝代：明
体裁：曲

老旦：皇恩舄奕。闻报令人心意怿。儒冠今喜进贤易。韦布一朝承黼黻。台鼎勋名。锥囊脱迹。
出队子
作者：吾邱瑞
朝代：明
体裁：曲

躬承朝议。跋涉程途江水西。金章铁券报功施。胙土分茅世世俱。试问当今豪杰有谁。
刬锹儿
作者：吾邱瑞
朝代：明
体裁：曲

丑：英雄独占湖中地。畜藏招纳尽熊罴。军声一时沸。欢腾塞陴。合：名期鼎彝。功镌带砺。阴养负嵎。需时敌忾。
刬锹儿
作者：吾邱瑞
朝代：明
体裁：曲

净：识时俊杰能逢几。弓藏鸟尽祸常罹。马失急收辔。骀衔免危合前。
刬锹儿
作者：吾邱瑞
朝代：明
体裁：曲

小丑：苏黄米蔡随君意。篆真隶草任教书。毛锥谩铺叙。威权怎如合前净丑。
刬锹儿
作者：吾邱瑞
朝代：明
体裁：曲

末：九丘八索罗胸肺。长弓劲弩插腰围。从教战功厉。天空鸟飞合前。
剔银灯
作者：吾邱瑞
朝代：明
体裁：曲

喜吾侪连镳江左。更幸值声稀枹鼓。携尊谩向亭皋坐。切莫负丸飞乌兔。江沱。还堪赏么。寻乐处方为丈夫饮介。
剔银灯
作者：吾邱瑞
朝代：明
体裁：曲

对楸枰把飞鸢敲布。费心机将重围点破。休誇动静方员赋。便国手安能无负。围棋。经传烂柯。识先着方为丈夫。
剔银灯
作者：吾邱瑞
朝代：明
体裁：曲

把金瓯频斟白堕。捧雕盘羞陈果脯。瓮乾谩向青帘货。乐陶陶开怀倾吐。醍醐。还须有么。拚酩酊方为丈夫。
剔银灯
作者：吾邱瑞
朝代：明
体裁：曲

掷枭卢把门梁牢固。识形势屋胲成垛。单行失队遭折挫。纵五白难逃输数。樗蒲。呼雉转卢。掷百万方为丈夫。
北二犯江儿水
作者：吾邱瑞
朝代：明
体裁：曲

六街灯火。正喧填六街灯火。星桥回铁锁。且及时行乐。选伎徵歌。绕梁音行云度。婉娈映绫波。娇姿压宝螺。声缠锦荔响彻银河。莫蹉跎把良宵来虚过。埙唱篪和。讨得个埙唱篪和。王家良佐。好一对王家良佐。急钉鼕漏声中滴下铜壶。
北二犯江儿水
作者：吾邱瑞
朝代：明
体裁：曲

小旦：光生瑶圃。好煇煌光生瑶圃。再添香当夜午。且更衣炫彩飘舞香罗。奏霓裳偕仙侣。嘹呖管弦和。翩翻襟袂多。机上缭紽。锦里穿梭。这妖娆却赛过优施伍。酩酊屠苏。拚沈醉酩酊屠苏。琼楼画鼓。慢相传琼楼画鼓。叹光阴把人生忙里奔波。
北朝天子
作者：吾邱瑞
朝代：明
体裁：曲

历彭城吕梁。过钟吾古塘。听涛声汹汹如雷壮。牙樯锦缆。挽龙舟两厢。驾清波。乘轻浪。马军儿几行。步军儿几行。济济锵。济锵济济锵。一队队刀鎗明晃。刀鎗明晃。蔽津涯如屏幛。蔽津涯如屏幛。
北朝天子
作者：吾邱瑞
朝代：明
体裁：曲

望天连水光。见山横波荡。正江心后浪催前浪。石头雄踞。聚貔貅虎狼。喜今朝。归櫜韔。看琅琊渺茫。想洛阳悒怏。慨慨慷。慨慷慨慨慷。振皇灵把中原反掌。凯旋歌齐声唱。凯旋歌齐声唱。
北朝天子
作者：吾邱瑞
朝代：明
体裁：曲

涉汶淮淼茫。际甓湖射阳。想汉沈白马在波心放。艨艟巨舰。护馀皇直上。沸笙歌。声嘹喨。文鸳儿几双。白鹭儿三两。隐隐飏。隐飏隐隐飏。一对对往汀洲相傍。汀洲相傍。玩景物神情畅。玩景物神情畅。
北油葫芦
作者：吾邱瑞
朝代：明
体裁：曲

想当初你兄弟相依侍帝庭。专征伐侵国柄。旌旂烈烈气棱棱。把君王威福凭伊逞。官僚进退凭伊命。那里管忠良的屈不伸。奸佞的夤缘进这时节。太阿倒执无人问尽道是。王马共乾坤。
北赚煞尾
作者：吾邱瑞
朝代：明
体裁：曲

正是凶吉本无凭。祸福皆由命。念郭璞埋名卜隐。他哆口今朝还血刃丞相。你。奋英雄把社稷危倾我。勤忠荩敢惮劳辛做你个。擎天驾海臣。图一个功勋。那怕人讥哂丞相。。但愿你退灾星。早备黄袍去坐锦墩。
十二时
作者：吾邱瑞
朝代：明
体裁：曲

小生上：生死见交情。总是个人生义分。贤主遭凶。忠魂幽愤。腑肺忧萦。欲叩天扃。快惬九京赍恨。
十二时
作者：吾邱瑞
朝代：明
体裁：曲

老旦：晨起扣书扃。问何事终宵不寝你。官守虽膺。言责未任且。藏器需时闭口安身。休得晓晓招衅。
十样锦
作者：吾邱瑞
朝代：明
体裁：曲

才郎去。云鬟倦理。几年竟杳归期。纵不能五马荣旋。为甚无一纸音书。旖旎。望悬悬镇日攒眉。顿教人寝忘餐废。禁不得没情没绪。远怀难憩。记当时执手临岐。送别丁宁教他把。扊扅休弃如今呵。相抛如许。想合受凄凉。是我运蹇时低。凄其。几回玉箸暗偷垂。怎知他近来康履。总然是身安体豫。其如我定省凊温无地。天际雁。水底鱼。谁阻绝羽杳鳞稀。常时飞梦到天涯。荒村犬吠惊觉起。触物增悲。见林杪反哺乌栖。羔羊跪乳邻家地。如将我闷怀提语。觑斑衣冷落庭除。望白云神驰天际。念兹在兹。丛林懒扳连理枝。花笺怕写离恨诗。空嗟怨。枉太息。难欢聚便有。织锦回文欲寄凭谁。咱母子形孤心碎。他雄材任展舒。勤王敢后各藩师。肯念家人恋系。把赤胆少浑躇踌。情难尽。心长逝。何日里思方替。金钱问卜全无些灵意。又怎凭灯鹊龟蛛。诸般可疑。望凯歌声奏。未审何时。
卜算子
作者：吾邱瑞
朝代：明
体裁：曲

宵梦恐非宜。展转怀萦虑。宣召史人来解疑。祸福无犹豫。
卜算子
作者：吾邱瑞
朝代：明
体裁：曲

生上：一枕熟黄粱。插翅排天阙。飞过八门遭盾辞。左胁嗟翀折。
双声子
作者：吾邱瑞
朝代：明
体裁：曲

今宵宴。今宵宴。论富贵真堪羡。天公念。天公念。论兄弟情还恋。旦小旦：蒙恩眷。蒙恩眷。归别院。归别院。愿倾尊北海。寿比南山。
双声子
作者：吾邱瑞
朝代：明
体裁：曲

行还复。行还复。足见你怀忠告。眉频蹙。眉频蹙。好教我添踯躅。两意笃。两意笃。人如玉。人如玉你。趑趄进退。搅人肠腹。
古轮台
作者：吾邱瑞
朝代：明
体裁：曲

苦酸辛。糖猊铠甲虮还生。屠龙事业愁难称。政衰民困。看满把茱萸。翻做一天愁闷。吊古论今。何时能尽。对秋光空染得泪盈盈。胸填郁愤。急煎煎发竖眦横。剖肝析胆。捐躯糜骨。共矢孤贞。臣节岂难能。精忠奋。裹尸马革树威灵。
古轮台
作者：吾邱瑞
朝代：明
体裁：曲

閒评。赋蛇政虎纵横。君侧有社鼠城狐。丛神交竞。屈抑忠贤。袖手樊笼徒恨。也有枕戈待旦。戎帷怕寝。也有中流击楫志澄清。遭时不幸。闻鸡起舞兴堪乘外：列位大人。遭此时艰。须当共扶王室。克复神州才是。乃作楚囚对泣是何道理。。相看挥涕。何如戮力。把山河复靖。胡马避长城。铭钟鼎。腥膻秽扫一时平。
哭岐婆
作者：吾邱瑞
朝代：明
体裁：曲

小旦：椿庭遥离。萱闱怎弃。两情萦系。田园荒废。何年飞捷返乡闾。夫妻母子重相聚。
哭岐婆
作者：吾邱瑞
朝代：明
体裁：曲

旦上：新篁风细。么荷香递。临门凝睇。望郎车骑。深林啼鸟唤幽思。西飞白日绳难系。
哭相思
作者：吾邱瑞
朝代：明
体裁：曲

末：堂北萱花霜殒丧。叹繐幕成虚幌。奈游子他乡空悒怏。今日里怎说向。
啄木儿
作者：吾邱瑞
朝代：明
体裁：曲

众：抱文凭传袍笏。向寒门尘埃物色。呀。此间是陶家门首了。不免径入。生更服谢阙介：草莽微臣蒙宠溢。难报效圣明德。盗息潢池责方塞。政溥甘棠民甫戢。三载瓜期觐京国。愿巩固皇图垂拱极。
啄木儿
作者：吾邱瑞
朝代：明
体裁：曲

良宵静。梦寐生。幻状还从天巧定。报恩台贵兆奇徵。岂同他怪异劳形老爷。你。向云端鼓翼把天门近。世间有几个州和郡。管取金印累累跨八城。
啄木儿
作者：吾邱瑞
朝代：明
体裁：曲

豺狼横。狐鼠纷。奈食寡兵微虑欹倾。倘果得折翼三公。也图他青史标名我。从今须识人由命。输忠竭力把臣箴谨只怕。倾厦难将一木撑。
四边静
作者：吾邱瑞
朝代：明
体裁：曲

丑：今朝快把兵戈集。长驱入京国。要斩贼臣头。奋勇靖君侧。合：喑鸣咤叱。青旌画鹢。烽火蔽天红。功成胜赤壁。
四边静
作者：吾邱瑞
朝代：明
体裁：曲

净：三军雄猛把鲸波吸。长弓射天窟。收拾晋江山。顷刻归肘腋合前。
园林好
作者：吾邱瑞
朝代：明
体裁：曲

旦：我生长在草舍茅茨。今被服龙章凤帔。不枉了流离颠沛。喜今日得同归。喜今日得同归。
园林好
作者：吾邱瑞
朝代：明
体裁：曲

末丑：只愿伊把妖氛扫平。那愁他长门怨深。看方隅宁静。须早把信传频。须早把信传频。
园林好
作者：吾邱瑞
朝代：明
体裁：曲

生：感天地神明护培。感父母泉台默持。念陶侃功成身退。今日里得回归。今日里得回归。
夜游朝
作者：吾邱瑞
朝代：明
体裁：曲

净扮王敦上：腹饱韬钤承上宠。专征讨远护黄龙。赳赳熊威。桓桓虎略。绝世兵权称重。
夜游朝
作者：吾邱瑞
朝代：明
体裁：曲

外扮军司马王导上：识闇才庸羞贾董。参帷幄兼赞王躬。契合堂帘。欢同鱼水。何必诵诗规讽。
夜游朝
作者：吾邱瑞
朝代：明
体裁：曲

小生扮琅琊王上：玉叶金枝瓜瓞永。封青社海岱称雄。皇路多艰阋墙频搆。愧拥节旄南控。
夜行船
作者：吾邱瑞
朝代：明
体裁：曲

旦上：盥漱鸡鸣为妇道。小旦扮陶洪上：尽追随重庆斑袍。末扮陶旺：三白沾衣。六花飞絮。合且把晓炊怡老。
夜行船
作者：吾邱瑞
朝代：明
体裁：曲

末上：北讨南征功业遂。恩荣指日贲临阛阓。紫服飞鱼。貂冠玉佩。不枉英雄盖世。
夜行船
作者：吾邱瑞
朝代：明
体裁：曲

污马盟书藏玉匮。而今初服得遂翔回。旦小旦：松菊犹存。枌榆未改。喜快生平志气。
夜行船
作者：吾邱瑞
朝代：明
体裁：曲

老旦扮陶母上：茹蘖餐冰今已老。嗟一子尚困蓬蒿。绩纴躬亲。诗书勤教。终日系萦怀抱。
大圣乐
作者：吾邱瑞
朝代：明
体裁：曲

小旦：兵家事胜负难分。要和衷竭力攻进。若方圆枘凿相纷兢。急难里怎支撑今日主帅把这米送与温爷。。正是扶危济难恩相顾他。感德衔恩意自倾。生：你去多多拜上温爷。我明日水师直抵石头。温爷与各位爷可领步兵从白石垒南上。并力夹攻便了小旦：理会得。。六师夹阵管教他。齑身粉骨槁首王城。
大迓鼓
作者：吾邱瑞
朝代：明
体裁：曲

兵屯白石窝。焚舟沈釜。誓剿狂奴。安排伏弩沿山坞。休教遁走复归湖。及早攻围。休得错过下丑领众上。
大迓鼓
作者：吾邱瑞
朝代：明
体裁：曲

我搂樯薄水涡。陈兵转斗。直指城郛。长江天堑今飞渡。试看一怒绩巍峨。及早攻围。休得错过。生众下小生领众遇净上战介净走下小生众：及早攻围。休得错过。
天下乐
作者：吾邱瑞
朝代：明
体裁：曲

生上：玉节遥承镇武昌。妖魑远遁过浔阳。小旦：夜来刁斗鸣声寂。祗听铜壶清漏长。
天下乐
作者：吾邱瑞
朝代：明
体裁：曲

那些个三窟当年拥盛名。伶也么仃。异国飘零他两个。排墙压死捐躯命你。灶炀烟蔽日明。狐凭城恣火薰。每日价煽君权将朝纲紊。
太平歌
作者：吾邱瑞
朝代：明
体裁：曲

生：温兄。我当初膺秩峻。只望立荣名。谁想道连年遭祸衅。小生：朝廷畀兄以督抚。封兄以彻侯。报功可谓不薄了生：我。几年间衽甲安边境不能勾。禁闼承遗命。小生：这个也非有他意。只因兄边疆事重。不敢轻召。生：既道是职守系边庭今日里。只索暂回营。
女冠子
作者：吾邱瑞
朝代：明
体裁：曲

生：谆谆慈命课昕夕。继晷焚膏。断机丸墨。筐笈饶经籍。鞬橐馀韬戟。今日里步毛生捧君檄。喜孜孜北堂中把愁颜顿释。
好事近
作者：吾邱瑞
朝代：明
体裁：曲

你战舰树旌帆。万艘舳舻须选。水犀十万。人人出没深渊。游泳几年。今朝要把勋名建。摇兰桨鼍隐波宫。舞桂楫龙潜海殿。
好事近
作者：吾邱瑞
朝代：明
体裁：曲

军以食为天。万斛刍粮须挽。木牛流马。先年故事堪传你。度支几年。今朝要把勋名建。士宿饱倍激死绥。马坚肥转加捷战。
好事近
作者：吾邱瑞
朝代：明
体裁：曲

厩马久调闲。千骑龙媒须选。滚尘逐电。人人跃水踰山。控驭几年。今朝要把勋名建。披玉勒云锦成群。饰金鞯月光匹练。
好事近
作者：吾邱瑞
朝代：明
体裁：曲

组练倍精严。奋击苍头须选。攻城掠阵。人人贾勇争先你。操练几年。今朝要把勋名建。衽金革虎豹同威。仗刀兵貔貅齐健。
字字双
作者：吾邱瑞
朝代：明
体裁：曲

净：先生本事十分奇。丑：道地。净：家传积祖是良医。丑：不济。净：药箱冤鬼哭啼啼。丑：讨替。净：谁家该死又来催。丑放屁。
宜春令
作者：吾邱瑞
朝代：明
体裁：曲

丑：我谋猷勇。胆气优。幸遭逢生居孟侯。月弓星剑。千回不弱蛟龙斗。指顾间雾罩云笼。呼吸处风飞电走合前净。
宜春令
作者：吾邱瑞
朝代：明
体裁：曲

我年华迈。发鬓秋。论人生谁长黑头。衮衣黄纛。生平自许探怀袖。蜂屯聚虎将熊兵。龙窟据天长地久。合：且长驱直捣荆湘。一统金瓯。
宝鼎儿
作者：吾邱瑞
朝代：明
体裁：曲

净：海邦虚节镇。随从征讨。身如萍梗。下官原任青州刺史王敦是也。外：哥哥拜揖。净：兄弟已先在此了。生：追旧日分符江夏。末：欣一旦叨承记阃。生：小生原任江夏太守陶侃是也。末：小生幕府从事卞壶是也。丑小旦：幸喜诸贤齐汇进。稍展同升忠荩。丑：小生内史苏峻是也。小旦：小生参军庾亮是也众合：列位大人请了。。愿再造乾坤。世跻寿域。人登台鼎。
寄生草
作者：吾邱瑞
朝代：明
体裁：曲

你兵权重爵位尊。到如今将兵南指来轻作衅。全不顾臭名万载难羞忍。全不顾英雄四射难逃遁你只图。载高居重享鸿名。我道你临头祸到无头奔。
对玉环
作者：吾邱瑞
朝代：明
体裁：曲

筛鼓鸣锣。长驱迎黠奴。跨马挥戈。炰炰心胆粗。腰下挂锟铻。旌旂翻似火。臂挽彫弧。櫜盛乌角。玈箭簇飞狐。箶盛金仆�。
对玉环
作者：吾邱瑞
朝代：明
体裁：曲

转过山坡。军声笳觱多。渐近城隅。锣声惊的卢作卞父子阴灵上丑拜介：阿呀。不好了。你看。怨气薄金乌。阴兵怎逃躲这云头里边明明是卞家父子三人。率领阴兵击我。待我拜他几拜。卞大夫。愿你。表表忠魂。今朝入紫都赦我。渺渺游魂。他年当结刍。
小桃红
作者：吾邱瑞
朝代：明
体裁：曲

生：半生鸠哺。一旦乌伤。难见我的慈亲面也。及早离官舍。洒泣办归航。真个祸从天降。一心要建功名佐朝廷安宗社也又。谁知那日相违到做了千载恨。今日里泣血终天空教哭断肠。
小蓬莱
作者：吾邱瑞
朝代：明
体裁：曲

末：逆寇称兵起衅。缄书远叩辕门。乞师同援。愿祈戮力。齐赴京城。
小蓬莱
作者：吾邱瑞
朝代：明
体裁：曲

生上：细雨梦回鸡塞。微风和满熊城。而今战斗。庙堂制胜。何必筹论。
尾
作者：吾邱瑞
朝代：明
体裁：曲

光阴瞬息如驹过。生：盼前程音信杳无。小生伫看徵书下九衢。
尾声
作者：吾邱瑞
朝代：明
体裁：曲

丹心报国污雠剑。覆舟山三忠并显管取。青史标名教人作话传。
尾声
作者：吾邱瑞
朝代：明
体裁：曲

今朝且把浮踪逗。明日乘传上帝舟。管取明廷壮远猷。
尾声
作者：吾邱瑞
朝代：明
体裁：曲

凄其胠箧空搔首。这情怀和谁分剖那些个。偕老齐眉叶好逑。
尾声
作者：吾邱瑞
朝代：明
体裁：曲

剪刁刘心欢庆。旁揽太阿国柄。从此威权远近钦。
尾声
作者：吾邱瑞
朝代：明
体裁：曲

合：临风含泪添悲咽。翘望你佳音早掇。但愿亲安心始悦。
尾声
作者：吾邱瑞
朝代：明
体裁：曲

合：五羊誓戒军容显。明日里急驾征帆。协力锄奸奏凯旋。
尾声
作者：吾邱瑞
朝代：明
体裁：曲

合：人生梦泡都虚谎。鱼轩何日再相将。只落得羽翣空惊送北邙。
尾声
作者：吾邱瑞
朝代：明
体裁：曲

合：徘徊马首辞轩纛。盼踪迹天南地北。望把音书勤寄嘱。
尾声
作者：吾邱瑞
朝代：明
体裁：曲

合：悲离欢合人常事。问勋业从来有几。始信牛眠荫果奇。
尾声
作者：吾邱瑞
朝代：明
体裁：曲

合：盼神京行将近。石头高踞大江滨。管取明朝达帅庭。
尾声
作者：吾邱瑞
朝代：明
体裁：曲

名题运甓彰劳瘁。愿知音勿加嘲戏。聊助梨园一种奇。
尾声
作者：吾邱瑞
朝代：明
体裁：曲

小生：别离几载今欢聚。伫看凌烟标著。看桥梓恩荣尽锦衣丑扮朝使上。
尾声
作者：吾邱瑞
朝代：明
体裁：曲

松楸展拜回军省。明日双开舴艋。江上风帆带雨清。
尾声
作者：吾邱瑞
朝代：明
体裁：曲

臣忠子孝难兼尽。从今号肺石排阍顾不得。绝裾人嘲温太真。
尾声
作者：吾邱瑞
朝代：明
体裁：曲

荒斋对忆劳魂虑。嗟我遥瞻云树。专望长须报喜回末上。
尾声
作者：吾邱瑞
朝代：明
体裁：曲

贤王四海声名振。愿永远把南都守镇。常睹雍熙贺太平。
尾声
作者：吾邱瑞
朝代：明
体裁：曲

鲁阳戈何须返。岁岁年年此夜欢但愿。四海升平玉历绵。
尾犯序
作者：吾邱瑞
朝代：明
体裁：曲

小旦别介：闻召赴椿庭。欲尽子情敢违亲命。黄口微躯。怎禁劳攘风尘。悲哽。最苦是祖闱年老。最苦是萱堂受辛。生离别。肝肠刺断。血染泪珠倾。
尾犯序
作者：吾邱瑞
朝代：明
体裁：曲

旦：夫去镜鸾分。弱冠娇儿又将远途劳顿。浪迹萍踪。何年音信相闻。思省。他那里膝前有子。我这里举目无亲。空惆怅。相思两处。一样泪盈盈。
尾犯序
作者：吾邱瑞
朝代：明
体裁：曲

末：大相公。画鹢泊长亭你。急别慈闱早乘潮汛。辞家就父。何必惜别丁宁。天幸。但愿得程途安稳。但愿得衙舍速登。情到处。不堪回首。分付与东君。
尾犯序
作者：吾邱瑞
朝代：明
体裁：曲

老旦：泣别叹伶仃。缝线难堪更含饴怎忍我。姑妇相依。况值高年迈龄。伤情。指望你兰荪绕护。到如今桥梓飘零。思量起。龙钟泪眼。犹自湿沾襟。
山坡羊
作者：吾邱瑞
朝代：明
体裁：曲

净：相公。我恨忙忙急递去的年岁。苦哀哀难排遣的情绪。杳沈沈无孕育的夫妻。虚飘飘没嗣续的孤身己。命数奇。从前事已非你便做到。三槐九棘究竟成何济那些个。茁茁兰芽。森森丹桂。嗟吁。魂梦中宵泪满颐。徘徊。船到江心补漏迟。
山坡羊
作者：吾邱瑞
朝代：明
体裁：曲

苦伶仃难摆划的国计。乱蒙茸难补葺的时势。软迷离没发达的君王。力孤单没辅助的朝纲纪我如今秉着。一国的。安危怎措支。幸得狂亡家变方宁薙夫人。我。为国担忧。无儿曷虑。思之。心绪皇皇鬓已丝。凄其。成败茫茫事怎期。
山花子
作者：吾邱瑞
朝代：明
体裁：曲

丑：二位大人。望先开府威名擅。司徒位列仙班。贺埙篪同调齐贤。何胜忭舞华筵合前。
山花子
作者：吾邱瑞
朝代：明
体裁：曲

净外：几年分辔昭阳殿。今宵话别灯前。叹飞鸿顷刻殊辕。何时再续重欢合前众随意锣鼓唱上净。
山花子
作者：吾邱瑞
朝代：明
体裁：曲

净：兄弟。你阴阳燮理台垣显。定教旦奭齐肩。喜隆平玉烛调元。八荒预庆丰年合前。
山花子
作者：吾邱瑞
朝代：明
体裁：曲

外：哥哥。你旌旄拥镇荆扬远。东南半壁擎天。掌兵权威扬巨藩。指日奠靖中原。合：喜灯辉明月皎然。星桥火树光烛天。银筝象管绕玳筵。趁此良宵剧饮开颜。
川拨棹
作者：吾邱瑞
朝代：明
体裁：曲

我自离家去。仕东朝居掾史。会蛮兵入寇边陴。会蛮兵入寇边陴。幸功成颠遭萋菲。合：恨王敦嫉妒寄。谪南交魂梦迷。
川拨棹
作者：吾邱瑞
朝代：明
体裁：曲

肤功贲。调荆湘叨镇莅那苏峻呵。。倚奸雄觖望兴师。倚奸雄觖望兴师。喜从容归吾削夷。合：羡枭雄部下威。答朝廷还故居。
忆多娇
作者：吾邱瑞
朝代：明
体裁：曲

生拜别介：母亲。我膺琐秩。心耿悒。符分百里轻去膝你。景逼桑榆教我情怎释。合：路岐南北。岐路南北。千里迢迢远适。
忆多娇
作者：吾邱瑞
朝代：明
体裁：曲

老旦：孩儿。你蒙主职。须努力。臣忠子孝难两得莫。为我年高生悲戚合前。
忆秦娥
作者：吾邱瑞
朝代：明
体裁：曲

夫遭逐。教人昼夜萦心曲。萦心曲。夜长无寐。且缝寒服。
念奴娇
作者：吾邱瑞
朝代：明
体裁：曲

外上：重阳美景。忆龙沙千骑。鼓笳声竞。生：无奈潢池多寇警。庙算何由制胜。小生：戏马台高。末：伏龙山峻。合：帽落都无兴且。新亭纵步。聊续前贤风韵。
惜奴娇
作者：吾邱瑞
朝代：明
体裁：曲

威控蛮荆。拔营东去。远指石头城。旌旗飏江上晚峰相映。看微风吹送征�。双双如画。途中美景。波心看。衔尾舳舻形好似。雁字列云成阵。
意难忘
作者：吾邱瑞
朝代：明
体裁：曲

末上：怒发冲冠。奈痈疽未愈。裹痛攀鞍。城池今已破。栅守怎能全。眕：持寸铁护家严。盱：成败总休谈合：苦。好一似螳螂奋臂。逞怒车前。
扑灯蛾
作者：吾邱瑞
朝代：明
体裁：曲

狂愚识见疏。主帅须宽怒。努力奋雄威。忙把韬钤修备也。看攻围击刺。任他狡横尽诛锄如今呵。。閒心敢把光阴误。戎兵克诘定山河。
扑灯蛾
作者：吾邱瑞
朝代：明
体裁：曲

诸君呵。朝堂乏骏图。君父遭囚虏。何故不知几。犹事流连媮戏也。怕晏安鸠毒。一朝临难怎支吾。没来由光阴弹指成虚度且把。孽媒撇向大江波众跪介。
折桂令
作者：吾邱瑞
朝代：明
体裁：曲

生：谢人民城郭远腾。车马��。江水澄澄。经几座短径长亭。阅几处野店疏林。跃金鞭骢马蹄轻。跨玉勒丝缰鞚紧。日暖风晴。看那飞鸟依人。急忙投江夏军营。
掉角儿
作者：吾邱瑞
朝代：明
体裁：曲

想儿曹未谙官箴。轻冒入苞苴行径。全不思秋月冰壶。枉费我朝提暮训指望他。畏四知。来三异。饮投钱。骑留犊。彻底澄清。合：完瑜蒙磷。白璧点蝇。传与他急须谨守。莫污廉名。
掉角儿
作者：吾邱瑞
朝代：明
体裁：曲

旦：陶旺。你对老爹说。论居官须忠慎清勤。论立政须仁慈详敏。论禔躬须持谦戒盈。论抚众须哀矜怜悯若得他。赋两岐。歌五裤。诵神君。称召父。方显贤能合前末。
排歌
作者：吾邱瑞
朝代：明
体裁：曲

小旦：苫块方辞。缑装旆油。行看为国分忧。逐龙今赴合肥游爹爹。你。翔凤还驱到石头。摅长策。运秘谋。潭潭相府待薪槱。肤功奏。夙志酬。长安市上唱鸣驺。
排歌
作者：吾邱瑞
朝代：明
体裁：曲

旦：故国轻离。从夫远游。何年复睹松楸且是好月。。蟾宫移下水晶楼。云物凄凉拂曙流。樯风紧。缆锦遒。吴�想已过傍州。歌欸乃。刺浪沤。莫教人抱扊扅愁。
排歌
作者：吾邱瑞
朝代：明
体裁：曲

末上介：僦寓濡须。凝眸远舟呀。老爷。夫人。到了。。已寻鹊垒居鸠。村篱卜筑景偏幽。绝类桃源可避仇。山当户。树绕沟。清江一曲抱村流。篱堪竹。畦可耰。隔林鸡犬杂居稠。
排歌
作者：吾邱瑞
朝代：明
体裁：曲

生：蠡泽迁居。龙舒远投。一朝辞别瑕丘只怕。鹿眠荒圃草夷犹。鸦噪残阳败叶留。波纹皱。水箭流。身世如同不系舟。家乡远。客路悠。时平方望大刀头。
收江南
作者：吾邱瑞
朝代：明
体裁：曲

生：呀。我今日际兵戈抢攘呵。那顾得远家庭不记得太公置俎汉高嗔不记得。拘囚伏剑嘱王陵。说甚么倚门泪零。端的是臣忠子孝怎双成。
斗双鸡
作者：吾邱瑞
朝代：明
体裁：曲

杂扮接官人上：长沙路。长沙路。关山遥历。鄱阳县。鄱阳县。今朝始及。画鹢遄飞江碛。翘首看深林故宅。顷刻间传达上迎新文檄。
斗宝蟾
作者：吾邱瑞
朝代：明
体裁：曲

迟明。画鹢纵横。便投鞭江底。尽成沟塍。更蛟龙潜迹。浪滚无影。得意虎贲皆勇猛。熊旅尽英明。细沈吟。管取六师齐渡。功多得胜。
斗黑麻
作者：吾邱瑞
朝代：明
体裁：曲

夫人。我暂卸却斑衣去钤楚邑。定省晨昏何由侍侧你。循妇道还与我兼子职。寒劝加衣。饥频进食。合：征舠已集。拜辞偷泪滴只为。鸡肋功名。鸡肋功名把北堂杳隔。
斗黑麻
作者：吾邱瑞
朝代：明
体裁：曲

旦：相公。我做媳妇承姑会须竭力你做。丈夫居官岂容旷职小旦：爹爹。离别去叫我魂绕膝。权假花封。矢忠报国合前。
新水令
作者：吾邱瑞
朝代：明
体裁：曲

一钩新月照征轮。盼程途转添愁闷。虑攀辕借寇多。怕卧辙追何紧。丙夜潜行。丙夜潜行。顾不得霜裘冷。
普天乐
作者：吾邱瑞
朝代：明
体裁：曲

凤凰台。浮云拱。燕子矶。烟峦涌。忙开涖。忙开涖。虎帐团营。坐王家十乘元戎合前。
普天乐
作者：吾邱瑞
朝代：明
体裁：曲

树牙旗。维扬重。建麾旄。军容动。扬舲下。扬舲下。顷刻江淙。见金鳌独涌华峰合前。
普天乐
作者：吾邱瑞
朝代：明
体裁：曲

棣花荣。君恩宠。豆萁燃。干戈动。萧墙内。萧墙内。骨肉交攻。挟皇舆披棘蒙茸合前小生。
普天乐
作者：吾邱瑞
朝代：明
体裁：曲

虎符悬。龙旌捧。紫泥鲜。瑶图巩。轻帆送。轻帆送青雀黄龙。镇雄图石垒金墉合：呀。。听钲鼙喧鬨。旌旗映日红。似凭虚御风。千里千里直抵江东。
朝元歌
作者：吾邱瑞
朝代：明
体裁：曲

回首家乡隐隐。山峦列翠屏。碧水练如澄见。石壁巉岩。苍林掩映。浴日吞天胜景。野渡舟横。两两渔翁晒网晴。江汉忆神京。潇湘恋白云。扮驲丞上：长沙驲驲丞接老爷。末：起去。吏：礼房吏请到任日期。生：分付他明日月忌。后日上任了。合：浪恬波静。早已到武冈之任。武冈之任唱下。
朝元歌
作者：吾邱瑞
朝代：明
体裁：曲

江城楚城。路远长流亘。山程水程。风急征帆迅你看鸿蹲洲渚。鹭宿沙汀。浪里浮沈鸥影。摇拽心惊。翩翩此舟一羽轻。浩荡浸云根。烟岚没远村。合：浪恬波静。指日到武冈之任。武冈之任。
本序
作者：吾邱瑞
朝代：明
体裁：曲

外：苍茫万里。想干戈聚处。几年宗社遭惊。刁斗遥传。蔽野见壁垒旌旗相映。那更执盖前驱。青衣行酒。华夷倒置岂堪闻。合：须办取谋王断国。正气重伸。
本序
作者：吾邱瑞
朝代：明
体裁：曲

小生：悲哽。妖蜮含沙。祥麟化鹤。爪牙耆旧惜凋零。凝望处。四郊风景犹存。堪病。春燕巢林。秋宫落叶。江河举目泣沾襟合前周泣众亦泣介。
本序
作者：吾邱瑞
朝代：明
体裁：曲

末：孤愤。古庙狐鸣。中林獍逸。啸呼庚癸逼神京。萑内都是。带甲抛锄为逞。料应。荒葛罥涂。泽葵依井。穷民无告聚成群合前。
本序
作者：吾邱瑞
朝代：明
体裁：曲

生：遥省。陆海波澄。见东南淼渺。炊桂餐珠难忍。万壑千村。何处有灶突行人踪影。还悯。哀雁蜚鸿。牂羊羵首。胔骸满路痛伤情合前。
桂枝香
作者：吾邱瑞
朝代：明
体裁：曲

旦小旦：我想他望云遥省。临风怀耿多。只为案牍劳形。因此上稽迟芳讯。这情怀可矜。这情怀可矜他。孝同曾闵怎肯把。心如蚱蜢婆婆。你。免沈吟他。晨昏都被儒冠误我。朝夕须操井臼勤。
桂枝香
作者：吾邱瑞
朝代：明
体裁：曲

老旦：莫不是簿书丛褧莫不是。萑苻多警。空瞻雁过衡阳。并没鱼投乡井。这情事未明。这情事未明。鹊声休听。灯花难准。细沈吟。心随江水流千里。眼望家书抵万金。
梁州序
作者：吾邱瑞
朝代：明
体裁：曲

小生：冰花呈瑞。飞灰冲素。见四野同云密布。竹篱茅舍。霎时变作琼铺。不觉光摇银海。冻合玉楼。此际寒威播。翔空鸾鹤也缀庭柯。古往今来题咏多。合：欣下榻摅情愫。胜笙歌鼎沸喧朱户。当此景即蓬壶。
梁州序
作者：吾邱瑞
朝代：明
体裁：曲

小生：叹洛阳倾圯榛芜。痛圣驾蒙尘骄虏。恨金瓯莫固。宝鼎谁扶。遥想那微臣遭诟。庶女含冤。上感皇天怒今日也想必如此。。餐毡北海也表臣摹。今日忠良还有么。合：欣下榻摅情愫。胜笙歌鼎沸喧朱户。当此景即蓬壶。
梁州序
作者：吾邱瑞
朝代：明
体裁：曲

生：山溪云暗。柴扉冰垛。彷佛琼螭盐虎。祥徵六出。八荒胥庆时和。分明是蝶遗粉翼。鹤坠霜毛。管取来春富。丰年宜瑞也不宜多。争奈长安贫者何。合：蒙枉顾摅情愫。愧笙歌缭绕环朱户。当此景怯冰壶。
梁州序
作者：吾邱瑞
朝代：明
体裁：曲

生：既王家骨肉残诛。憾寮寀沐猴狂舞。谁搜罗岩穴。甄拔熊罴。暗想那阖门高卧。披氅閒行。多少英雄苦。太阿颠倒也竟如何。忠义如今半隐钓屠。合：蒙枉顾摅情愫。愧笙歌缭绕环朱户。当此景怯冰壶。
榴花泣
作者：吾邱瑞
朝代：明
体裁：曲

人生涉世。恩怨要分明。甘断脰。愿刳心我那刘公呵。。谁知倏忽没羌军。旄头夜殒。白日黯成昏我。衔恩抱恨。便齑骸粉骨眸甘瞑。痛枕戈待旦心勤。舞鸡鸣底事劳魂。
榴花泣
作者：吾邱瑞
朝代：明
体裁：曲

忠良已死。负屈有谁伸你。怀国士。誓轻生竟不念。孤单老母鬓星星。存心太忍。急主便遗亲。捐身投阱。总无凭须把衷肠审。怕答主恩未学程婴。弃母慈先类王陵。
步步娇
作者：吾邱瑞
朝代：明
体裁：曲

众扮百姓上：听说君侯中宵遁。教我无投奔。兼程速趱行。断纼牵衣。遮道求旋轸。小的们众百姓哀恳拜留爷爷。生：我在地方也没有什么好处。这样时势。也顾不得你众百姓了。众：一定要求爷爷转去。生：罢了。我有军情重务。星夜赴任。不能强留。你们回去罢。众：轩车不暂停须学那。送刘父老将钱赠。
水底鱼儿
作者：吾邱瑞
朝代：明
体裁：曲

丑上：卜卦排星。观梅并演禽。书符解梦。启口妙如神。
水底鱼儿
作者：吾邱瑞
朝代：明
体裁：曲

丑扮溪蛮上：密箐深溪。天生窟穴奇。一声长啸。霹雳振天低。霹雳振天低。
水底鱼儿
作者：吾邱瑞
朝代：明
体裁：曲

合：擂鼓摇旗。弓刀要整齐。长驱深入。莫教退后迟。莫教退后迟下丑扮王贡领众上。
水底鱼儿
作者：吾邱瑞
朝代：明
体裁：曲

晋鹿奔驰。争雄定霸时。合：扬威荆沔。管教社稷移。管教社稷移。
江儿水
作者：吾邱瑞
朝代：明
体裁：曲

小旦：臣节须当靖。君恩不料亏。扬名四海时艰济。鞠躬尽瘁王臣志。时危方显忠和义。自古安邦频厉。合：今日里昼锦荣归。管取名垂百�。
江儿水
作者：吾邱瑞
朝代：明
体裁：曲

小生：陶兄。你今日辞民社听柝铃。行看三箭天山定你须。驰营单骑昭恩信。扬威免胄跨精劲。赫赫先声制胜。谈笑功成。唾手干戈平静。
江儿水
作者：吾邱瑞
朝代：明
体裁：曲

末：门焕黄金阀。身披紫绣衣。看车填马隘郊原蔽。元功已奏承明地。鸾书指日来云里。谁说五侯专贵合前。
沁园春
作者：吾邱瑞
朝代：明
体裁：曲

陶母辛勤。太尉忠义。未遇时剪发命结贤豪。蚶鲊嗔封。牛眠指葬。范逵特荐显东朝。群英会。新亭洒泣。鏖战树奇标。心忉。钱凤谗挠。广南移镇受波涛。晨昏运甓。梦飞折翼。惜阴投具。肃振参寮。太真绝裾。同心戮力。逆峻旋擒青史昭。功成后。官封太尉。八镇拥旌旄。
沽美酒
作者：吾邱瑞
朝代：明
体裁：曲

生：我吐闳襟。吸长鲸。挥短剑。斩痴豮。气挽天河洗甲兵。战铠上锦花明。烽燧息。将星荧。楚方城辕门争胜。六军中人人称庆。我呵方图得功成誉成。扬亲显亲。呀。那时节显你个举荐的萧何勋等。
泣颜回
作者：吾邱瑞
朝代：明
体裁：曲

眕：堪怜。老父遘凶残我。雠不共戴敢望生还兄弟。。我与你投矛血战。须当努力加鞭盱：哥哥。我。家亡国颠。念君亲须做个英雄汉。秦淮渡父子同归。秣陵关忠孝偕传。
泣颜回
作者：吾邱瑞
朝代：明
体裁：曲

苏贼。你作恶罪弥天。弄兵戈直犯金銮。狰狞反噬。誓将伊血肉啖脔。丑：你要杀我还早哩末：我。心头火燃。料孤身父子难相捍。拚得个血污秦川。又谁望奏凯回旋战被杀介。
浆水令
作者：吾邱瑞
朝代：明
体裁：曲

忒楞楞牙樯画艇。朴咚咚羯鼓兵钲。今宵已到秣陵城。看朝廷九庙震惊。休顾惜臣寮分。还须要把朝纲整。忠和佞。忠和佞。别陈天听。除君侧。除君侧。不枉东征。
海仙歌
作者：吾邱瑞
朝代：明
体裁：曲

喜我风云遭际。宠恩纶振古称奇。山盟海誓。台鼎焕钟彝如。大鹏得展垂天翅。鹤鸣子和。好爵自縻。琴调瑟奏。家室允宜。合：皇恩萃。福庆齐。苍天端不负男儿。
海仙歌
作者：吾邱瑞
朝代：明
体裁：曲

小旦：喜沐爹行荫庇。晨昏间彩服庭趋。门阑佳气。福禄与山齐。当门绰楔垂千�。一门尊显。孙子宠贻。锦衣归昼。乡邦宠貤合前。
海仙歌
作者：吾邱瑞
朝代：明
体裁：曲

旦：那日萱庭萎逝。我孤身寂守蓬居。辛勤历尽。今日佩簪裾。扊扅重效鸳鸯戏。欢谐伉俪。唱随永娱。齐眉举案。偕老永随合前。
海仙歌
作者：吾邱瑞
朝代：明
体裁：曲

缅想北堂恩义。苦䌟麻剪发勤劬。柏舟偃蹇。毕世受凄其。今朝博得儿荣贵。名翙鸾诰。彤管已垂。裳焚翟茀。窀穸已辉合前。
混江龙
作者：吾邱瑞
朝代：明
体裁：曲

外：寮参鹤禁。谩道是分猷赞化冠臣邻今日价。祥开农正。斗指东寅。仙官嵩祝呼千岁。禁苑筵开荐五辛。但愿得薄海内庆丰亨。营门外息戈争。称磐石。表宗臣。开邸阁。友嘉宾。门迎朱履三千客。户纳貔貅百万兵。九重返旆。万国咸宁。
清江引
作者：吾邱瑞
朝代：明
体裁：曲

丑上：今朝赌钱多蹭蹬。输尽无投奔。妻子苦埋冤。肚饿身寒冷。算将来去摸丢儿再翻本。
清江引
作者：吾邱瑞
朝代：明
体裁：曲

众：行行渐欣临帅阃。且把征车顿。忙参上将营。速赴藩侯镇。指日里靖狼烟歌得胜。
清江引
作者：吾邱瑞
朝代：明
体裁：曲

小丑：算来做贼真末等。贫困须含忍。若还做出来。官法难逃遁我如今。入空门改前非求个身安稳。
清江引
作者：吾邱瑞
朝代：明
体裁：曲

当初指望登九五。错把兵威播。今朝力渐疲。马倦难相顾只怕。今日里这场功没结果。
清江引
作者：吾邱瑞
朝代：明
体裁：曲

英雄古来谁似我。快把江山坐。春风舞鹧鸪。夜月歌鹦鹉。那时节搂抱着玉人儿方厌足下小生领众上。
渔家灯
作者：吾邱瑞
朝代：明
体裁：曲

今日里拜别登程。须有日仗剑归庭。老旦：我儿不要去好小生：母亲。。又何须聒噪丁宁。这忠肠转石难更。儿今巳定趋朝兴。便刎下头来也断然不允合前老旦扯衣截裾介小生。
渔家灯
作者：吾邱瑞
朝代：明
体裁：曲

思量起故主恩情。不由人不怒发冲缨段末柸。你。便做道一点忠丹。怎坏我万里长城。我真心要把葵忱罄。怎顾得萱闱衰冷。合：慈亲不必泪零。能报德方成孝名。
满庭芳
作者：吾邱瑞
朝代：明
体裁：曲

小生扮温峤上：豺虎劘牙。鹓鸾铩翮。胸怀技痒难禁。洛阳江左。望处总关情。徒有一腔忠义。恨无由济弱扶倾。外扮甘卓上：君门远。冯歌卞泣。泪向暗中零。末扮卞壶上：朝纲何日靖。愿封鲵京观。不负平生。丑扮苏峻上：黄金横带。铁胄彯缨。合：同期取旂常竹帛。翊佐圣明君。
满江红
作者：吾邱瑞
朝代：明
体裁：曲

丑上：北地英雄。期掀揭致身南国。持节钺弹压淮西。宣威江北。护国奇功蒙蔽尽。司农内召藏机密净：我。待提兵踏破覆舟山。心方释。
滴溜子
作者：吾邱瑞
朝代：明
体裁：曲

众：鳌山上。鳌山上花灯万盏。绮筵内。绮筵内歌舞闹喧。天遣嫦娥随伴。管取种蓝田。双屿并献。佳气充闾。门庭欢忭。
滴溜子
作者：吾邱瑞
朝代：明
体裁：曲

外率百官上：辞丹阙。辞丹阙才离凤城。投帅阃。投帅阃急传龙悃。则说道程途劳顿。特颁上相麻将忠怀赠。复敕群臣稽首虔哀请。
滴溜子
作者：吾邱瑞
朝代：明
体裁：曲

谩说道官京尹宠邻甸服。细追思此去岂吾意欲。怕谗口将人污恧。可惜当筵笑语喧。翻做临岐哭愿。洞鉴微忱。休教被螫毒。
滴滴金
作者：吾邱瑞
朝代：明
体裁：曲

旦：文鸾綵凤谐琴瑟。燕于飞鹣比翼。而今幸沐君王泽相公。。怕忘了糟糠室。心中暗忆。顷刻间把钗分镜拆。奈蔗景亲年。提起柔肠寸织。
点绛唇
作者：吾邱瑞
朝代：明
体裁：曲

外：羽檄遥徵。骠姚远聘。军声警。引领弓旌。何日旄头炯。
点绛唇
作者：吾邱瑞
朝代：明
体裁：曲

小丑扮堂候官上：凤历颁春。龙躔启正。银河耿。济济官寮。抃祝升平庆。
狮子序
作者：吾邱瑞
朝代：明
体裁：曲

我频年见国势倾。念王臣蹇蹇当同心狎盟。那曾见坐视不报君恩生：小弟屡立战功。报君之心。已克尽矣。。若论那荩臣的忠耿。须当虑社稷。保河山。誓捐糜死而无恨。生：温兄。当此之时。还是身名两全的好小生：呀。陶兄。那些个。见危授命。取义成仁。
玉井莲
作者：吾邱瑞
朝代：明
体裁：曲

外扮伽蓝上：贤母堪钦。指点佳城金井。
玉井莲
作者：吾邱瑞
朝代：明
体裁：曲

小生扮范逵净扮贾儒上：纁帛招徕。咫尺辕门冠盖。
玉井莲
作者：吾邱瑞
朝代：明
体裁：曲

生上：慈官在殡。叵耐坟茔未定。
玉交枝
作者：吾邱瑞
朝代：明
体裁：曲

小旦：爹爹。青灯愁绪。伴萱堂把残编卷舒。牛衣对泣嗟无计。几番泪渍衣襦爹爹。我道。服劳视膳孝犹虚。朝经暮史成何济。喜如今骨肉俱齐。但愿得欢同百岁。
玉交枝
作者：吾邱瑞
朝代：明
体裁：曲

小生：故人还旆。喜陈平不负无知。他鸿功已把旂常树。聊申燕喜庭除丑：老爷。那陶老爷呵。。当年犹忆雪花飞。今日门盈驷马车。合：方才见天生大儒。方才见皇家俊耆报介接见介。
玉交枝
作者：吾邱瑞
朝代：明
体裁：曲

生：范兄。我同心知契。感吹嘘得效驰驱。荷苍天不负封侯志。得尽心定难持危小生：你。今朝仗钺凯歌回。看刻期颁诏皇恩至合前小生。
玉交枝
作者：吾邱瑞
朝代：明
体裁：曲

遭时不遇。痛连年艰危怎支我。丝麻手绩充粢炊。与儿曹形影相依相公。。临风泪洒枉交颐。寻常屈指何时置。算如今离愁尽除。方免得终朝怨啼。
玉山颓
作者：吾邱瑞
朝代：明
体裁：曲

奸雄既劓。跨荆湘荣专一隅。正狼烟静息无虞。忽苏峻狂谋重炽。称兵内指。各镇勤王踵至合前。
玉山颓
作者：吾邱瑞
朝代：明
体裁：曲

生：夫人。我一从分袂。到东朝叨膺佩琚。仗斧钺平戢蛮夷。恨权敦妨功生忌。交南远莅。总有音书难递。合：幸逆谋旋著我。急兴师。削芟馀党报彤墀。
玉胞肚
作者：吾邱瑞
朝代：明
体裁：曲

众：鸾舆跸警。御六飞亲巡叛营。仗皇灵一怒民安。藉臣邻肆伐威㥄这厮。不知分量逆龙鳞譬似。投火飞蛾命必倾。
玉胞肚
作者：吾邱瑞
朝代：明
体裁：曲

潜身出幸。绕敦巢周围候巡。觑奸雄坚闭军营。想应他束手成擒我。入朝指日诘戎兵。把逆贼尸膏衅鼓钲。
玉芙蓉
作者：吾邱瑞
朝代：明
体裁：曲

众：前军钲鼓鸣。后队弓刀整。喜风驱席卷。万灶云屯。翩翩映日扬六纛。烈烈轰雷壮五兵合前遇蛮兵杀三阵退介。
玉芙蓉
作者：吾邱瑞
朝代：明
体裁：曲

生众：天兵压境临。小丑空巢阱。幸身膏齐斧。俘献王庭深悔那。扬鬐鼓鬣游红釜。斩木褰旗聚绿林合前。
玉芙蓉
作者：吾邱瑞
朝代：明
体裁：曲

生众：挥戈瘴雨晴。仗剑蛮烟净。看槃瓠匿迹。魍魉潜形。铭镌铜柱功追汉。溪逐桃花忆避秦合前又遇杜韬王贡混杀绑住介。
玉芙蓉
作者：吾邱瑞
朝代：明
体裁：曲

生：双熊节斧陈。五马輶轩盛。看舒猿服虎。勇冠三军。堂堂正变高八阵。慑慑蛮俘效七擒。合：威风凛。神惊鬼惊。看顷刻间荡平妖寇系长缨。
琐窗郎
作者：吾邱瑞
朝代：明
体裁：曲

丑：捧琛缡入峒欢输。仗蛮威拒六师。诱他掳掠。逼众流离。吾军深入。庶几无虑合前。
琐窗郎
作者：吾邱瑞
朝代：明
体裁：曲

众：喜主帅威赛熊罴。况将军贾勇馀。溪蛮助势如。獯鬻攻岐纵。晋多骁勇。也须回避合前。
琐窗郎
作者：吾邱瑞
朝代：明
体裁：曲

净：笑晋家钟簴将移。统强兵疾扫除。召兵蛮峒。并力长驱。管教胁从为吾指臂。合：试看取中原一统大事济。传帝禅受神器。
琥珀猫儿坠
作者：吾邱瑞
朝代：明
体裁：曲

孩儿南去。望断倚闾眸。绝塞音书尚未收。先落得甑破瓶空无一留合前。
琥珀猫儿坠
作者：吾邱瑞
朝代：明
体裁：曲

才郎去后。家计已如鸠。怎奈穿窬复肆偷。空劳缝制禦寒裘。合：啾啾。真个是雨遭屋漏。风打船头。
瑞鹤仙
作者：吾邱瑞
朝代：明
体裁：曲

生儒服扮陶侃上：弧矢怀樽俎。叹铜驼荆棘。干戈旁午。英雄困尘土。奈生计萧疏。功名艰阻。忠谋未吐。甚日遘云龙风虎。把颓纲重振。图形台阁。勒铭钟簴。
甘州歌
作者：吾邱瑞
朝代：明
体裁：曲

丑：长亭傍水濆。见碧霞祠里。笑语轻盈。游人如蚁。对春光偏恼离魂。迷楼百尺空凝眼。烈庙三楹惜露筋。思乡远。愁路贫。隔花啼鸟唤声频。红轮坠。皓月明。舣舟拚醉广陵城。
甘州歌
作者：吾邱瑞
朝代：明
体裁：曲

外：雄藩铁瓮名。论江南形胜。此地峥嵘。洪流泻影。想英雄破浪飞腾。金山寺下�泉古。浮玉峰边鸥鹭蹲。渔舟宿。商舶停。妙高台上笑声闻。怀忠胆。抱赤心。梦魂劳绕五云深。
甘州歌
作者：吾邱瑞
朝代：明
体裁：曲

小生：牙樯画艇。正彭城南下。直指金陵。云山遮映。看风帆来往缤纷。城留云梦英雄往。墓表留侯遗迹存。桃花浪。竹箭倾。流经积石下龙门。图名利。甘远征。今宵且宿吕梁津。
甘州歌
作者：吾邱瑞
朝代：明
体裁：曲

末：山阳堞雉新。忆枚皋旧宅。壮志嶙峋。干将摩厉。把王家社稷澄清。钓鱼台下千金重。漂母祠前一饭轻。湖光滟。山色明。中流浪稳榜声停。临风卧。带月行。前村灯火识安平。
画眉序
作者：吾邱瑞
朝代：明
体裁：曲

丑：小弟借花献佛。也敬温兄一杯。擎杯献醽醁看。杨柳依依拂华屋。怅别离无限。情随舻舳。荡心旌转类飞蓬。啼泪血汪同流烛合前。
画眉序
作者：吾邱瑞
朝代：明
体裁：曲

世仪。寅恭义深笃。倚玉蒹葭散香馥。感曹丘延誉。情深骨肉。从今去泣别离亭。须有日恩酬推毂合前净。
画眉序
作者：吾邱瑞
朝代：明
体裁：曲

小旦：严亲受禄食。北阙丝纶耀蓬荜。喜屠垣游刃。得批窾郤。烹鲜奏卓鲁勤劳。买犊比朝歌剸剧。合：伫看保障绥怀远。谩道凤鸾栖棘众扮赉文凭冠服上老旦旦小旦下。
画眉序
作者：吾邱瑞
朝代：明
体裁：曲

小生：都督。我频年受膏沐。今日分辞往丹渎。惧才疏力薄。有孤覆育。历征尘身去江南。念恩波心悬汉北合前。
画眉序
作者：吾邱瑞
朝代：明
体裁：曲

春光展新绿。玳瑁筵开对晴旭。唱阳关三叠。酒倾金谷味相投臭并芝兰。心毋遐音悭金玉。合：这回执手相分去。何日旧欢重续。
画眉笼锦堂
作者：吾邱瑞
朝代：明
体裁：曲

小旦：椿驾自南征。骨肉分离悬画省。喜婆婆康胜。日倚柴门。九江鲤几费垂纶。三秋雁空劳延颈。合：蒙缄信。忽睹鲊生嗔。遣儿增闷。
疏影
作者：吾邱瑞
朝代：明
体裁：曲

净：马蹄笃速。备离筵供张。少展心曲。丑：数载交欢。一朝远别。愁怀耿耿堪掬。都督大人。钱凤见。净：世仪少礼。太真可曾到么。丑：想即刻就到了。小生：樗材幸沐推京兆。怅来会几时重卜。报介见介合：记取今日华堂。痛把银尊相逐。
皂罗袍
作者：吾邱瑞
朝代：明
体裁：曲

净：相公。阁外春明景丽。看王孙公子骏马驱驰那壁厢呵。。鞦鞭宅宇笑声低这壁厢呵。。笙箫院落歌声细呀。你看那壁厢又有一阵小孩儿来了。这是。谁家子弟仪容整齐。随行逐队悠悠笑嬉。教人揾不住腮边泪。
皂罗袍
作者：吾邱瑞
朝代：明
体裁：曲

我道你怜枝惜树。又谁知反激怒招非夫人。望你。霁威作喜莫嗔疑管。明朝齐遣乘鸾去我与你。双双交颈重谐伉俪。欣欣一榻卧起并依再不敢。春心别恋閒花地。
皂袍罩黄莺
作者：吾邱瑞
朝代：明
体裁：曲

生：咳。范兄。谩道公寮能谮。想穷通出处。默宰玄冥我。辞亲薄禄到冈城只为。郡侯拗执把归鞭整。今日适承兄命。天凑其便。但刘公虽蒙倾盖神交。然恐投杼三至。小弟到彼。只索遣洪儿入侍。内释主帅之疑。外谢旁人之谮。却不两全。小生：如此恰好。合：急登程。许昌戎马。翘首望君临。
破齐阵引
作者：吾邱瑞
朝代：明
体裁：曲

生上：百越风清鱼袋。五羊日暖流苏。玉篆苔封。金汤燧息。且喜黎民安堵。谗逢巷伯同飘梗。景换羲和类掷梭。头颅暗里皤。
窣地锦裆
作者：吾邱瑞
朝代：明
体裁：曲

净上：重扬虎旅薄京营。怎奈时乖病见侵。青囊秘术总无灵且。坚壁台城候体平。
窣地锦裆
作者：吾邱瑞
朝代：明
体裁：曲

呻吟病体梦还醒。忽见红日曈曈照满营莫不是。将登日毂兆先徵且住。只怕。大驾亲来觇壁屯。
窣地锦裆
作者：吾邱瑞
朝代：明
体裁：曲

多年帷幄列簪绅颛候。主帅龙飞我望国勋他。连朝病势渐加增想是。福极灾来悔暂侵。
红绣鞋
作者：吾邱瑞
朝代：明
体裁：曲

合：双娥年少蹁跹。蹁跹。司徒车马回旋。回旋。绮席散。乐声阗。翻翠仗。耀金鞯。歌舜日。乐尧天。歌舜日。乐尧天。
红衲袄
作者：吾邱瑞
朝代：明
体裁：曲

小旦：爹爹。你须是解朝簪卸绣裳。你须是弃麟符辞虎帐。你须是戴残星急把归帆飏。你须是还旧里忙将苫块尝。痛蓼莪冯灵衬相伤。歌薤露把泉台卜葬。那时节茹荼罔极方酬也。不枉诗书代义方。
红衲袄
作者：吾邱瑞
朝代：明
体裁：曲

我那母亲嗄。我只指望守三刀姓字香。只指望捧五花把亲心鬯。思量你勤䌟绩将饔餐相。思量你剪螺云佐客觞你。怒供鲊把我官箴创我。捧鱼书不能勾进含粻我那娘嗄。。教我衔悲痛杀皋鱼也。风木空瞻泪万行。
红衲袄
作者：吾邱瑞
朝代：明
体裁：曲

末：也不是弄潢池跳陆梁也不是。歌云汉倾家藏老爷呵。是。穰苴孙武无多让参军呵。是。弱冠终军谁敢当你。两个桥梓传芳。也没甚谗言厮谤。生：这等为什么。末：端只为杯棬冷落庭帏也。不惮星驰远寄将。
红衲袄
作者：吾邱瑞
朝代：明
体裁：曲

莫不是乱兵戈骚故乡。末：不是生：莫不是。为荒歉无馀饷。末：不是生：莫不是老夫人呵。。怕我轻师玩寇把天家荡。末：不是生：莫不是夫人呵。。虑参军身孱胆小履不得戎行。末：也不是生：莫不是。道咱两个廨宇凄凉或被那。败残兵把讹言流诳。末：一发不是了生：这等我今番猜着了。。多管是伊家得罪高堂也。唧唧哝哝来诉短长。
绵搭絮
作者：吾邱瑞
朝代：明
体裁：曲

小旦：珠帘高揭。散步过窗西。笑撚花枝。惊得双双粉蝶飞。定何如搅起参差。似我长门寂寞别院栖迟。甚日得箕帚归家。不枉了铜雀春深锁二姬。铜雀春深锁二姬合。
绵搭絮
作者：吾邱瑞
朝代：明
体裁：曲

旦：艳阳天气。乱扑柳花飞。倦绣停针。赢得恹恹睡起迟。髻儿斜閒倚庭除。听那莺啼燕语唤起闺思。镇日里深锁重门。到做了桃李春风墙外枝。桃李春风墙外枝。
缕缕金
作者：吾邱瑞
朝代：明
体裁：曲

乘黑夜入辕门。搜寻踪迹处跃青萍。此是他卧所。急忙趋进。管教妖蜮化为尘。堤防莫容遁。
缕缕金
作者：吾邱瑞
朝代：明
体裁：曲

勤国难济时屯。军中须应援要同心。借米因挑怒。必遭讥哂。忙将利害豁迷襟。同舟莫开衅。同舟莫开衅下生上。
缕缕金
作者：吾邱瑞
朝代：明
体裁：曲

末上：求饷米到陶军。船中虽尽有不通情。颠激他心恼。旋师西奔。空函反报故人缄。调饥怎生忍。调饥怎生忍。
缕缕金
作者：吾邱瑞
朝代：明
体裁：曲

雠贼首已成擒。机乘天未晓出营门。前往陶温寨。将他贡进。借功赎罪恳容情。今朝祸根净。今朝祸根净下。
胜如花
作者：吾邱瑞
朝代：明
体裁：曲

我只为纲常重。节操坚。况久乘轩服冕只图个。臣死君忠谁道教。儿罹亲难。顿教人珠泪偷按。合：料团圆今生已难。要重逢除非九泉。拜告苍天。拜告苍天愿我。阴灵休散。凭浩气与他鬼门厮战。痛哀哀骨肉含冤。痛哀哀骨肉含冤。
胜如花
作者：吾邱瑞
朝代：明
体裁：曲

我年方龀。髻尚鬟闻。四下军声惊汗爹爹。。道不得子孝亲宽哥哥。。那些个兄酬弟劝。何日报双亲恩眷合前峻领众对阵介末。
胜如花
作者：吾邱瑞
朝代：明
体裁：曲

眕：君恩厚。父命邅顾不得。慈闱冷暖。休指望膝下承欢。今日里军前别面。不由人不相看心颤合前。
节节高
作者：吾邱瑞
朝代：明
体裁：曲

小生：高情海内无。听奚奴方才小价说。你。北堂截发供榛脯。世上有此贤德之母。小弟既忝与仁兄倾盖交欢。敢请令堂一见。生：陶旺。你可扶老安人出来。说范相公要见。老旦出见介小生：真贤母。弃发肤。供吾哺。今宵幸把芳仪睹。共姜孟母真堪附。老旦：小儿荷蒙宠临。老妾不胜感戴。区区发缕。何足道哉。生：母亲先请进去罢。小生合：明朝早入豫章城。游扬缓颊传当路。
节节高
作者：吾邱瑞
朝代：明
体裁：曲

生：清宵愧简疏。听铜壶。丽谯漏下将三鼓。情偏夥。雪满垆。灯花堕。愿君暂息蒲团卧。晨兴再把衷情吐合前。
菊花新
作者：吾邱瑞
朝代：明
体裁：曲

外扮郭璞上：博通词赋足馀生。久溷尘氛眼未青。偶尔受奇经。且守垂帘市隐。
菊花新
作者：吾邱瑞
朝代：明
体裁：曲

小旦末上：远承亲命诣花城。回首家山魂梦惊。末：跋涉已经旬。喜到公庭展觐。
菊花新
作者：吾邱瑞
朝代：明
体裁：曲

生上：一官寥落误儒绅。枘凿方圆迕世情。直道不容人。宁弃朝簪归隐。
菊花新
作者：吾邱瑞
朝代：明
体裁：曲

生小生末丑同上：同叨升斗列朝绅。奈皇路崎岖尽棘榛。底事总无凭。试向支机扣问。
薄倖
作者：吾邱瑞
朝代：明
体裁：曲

生上：兔走咸池。乌飞旸谷。恨命逢阳九。运遭百六。谁知唾手功名。毕竟空成蕉鹿。怎能彀策身廊庙。顿使甘霖随化毂。
蛮牌令
作者：吾邱瑞
朝代：明
体裁：曲

生：我母亲呵。我恨不得追泉壤我。恨不得殉棺［⿱巾啬］。一点哀衷难撇漾。纵金椁岂能偿。须刻木晨昏奉养。更倚庐攀柏悽惶。小旦：对秋风满眼凄凉。忆当年坐膝扶床。
行香子
作者：吾邱瑞
朝代：明
体裁：曲

生上：远塞粗安。邸报喧传。骇狂狙舞槊长安。丹阳筹战。淝水图先我。拥精兵。须会合。靖烽烟。
西地锦
作者：吾邱瑞
朝代：明
体裁：曲

小生上：叵耐奸雄跋扈。伪将心事抛他。谬为恭敬权趋附。待时入室操戈。
解三酲
作者：吾邱瑞
朝代：明
体裁：曲

你何不学贪泉忍渴宣尼圣何不学。合浦还珠汉孟生何不学。拔葵守介公仪相何不学。拾李还邻宋就卿儿。你难道。肥甘适口非关节又谁知。腊毒招尤反损名合前旦小旦末同上老旦。
解三酲
作者：吾邱瑞
朝代：明
体裁：曲

叹衰龄把儿严训。教儿图远大功名比似今。初出仕时就把清操溷又安望。报最循良姓字馨儿。你只道。临羹不食思归遗反教我。见鲊生嗔泪暗零。合：还思省。那些个悬鱼羊续。不愧廉平。
谒金门
作者：吾邱瑞
朝代：明
体裁：曲

老旦上老旦：庭院静。檐外落花铺径。游子黔中初制锦。顿教劳梦寝。旦：淡扫蛾眉无晕。堪叹镜鸾分影。小旦：思念严亲悲路迥。愧温衾扇枕。
豹子令
作者：吾邱瑞
朝代：明
体裁：曲

百万貔貅咸猛吼。咸猛吼。艨艟战舸锁江流。锁江流。王气东南天数偶。须知马鼎属吾收。属吾收。管教一举。一举定荆州。定荆州下。
贺圣朝
作者：吾邱瑞
朝代：明
体裁：曲

丑上：头上朱缨贯斗。腰间紫电横秋。图王定霸御龙楼。肯落他人之后。
贺圣朝
作者：吾邱瑞
朝代：明
体裁：曲

净扮陈敏上：天假舆图倾覆。英雄得肆奇谋。手持三尺定神州。大业唾归吾手。
贺圣朝
作者：吾邱瑞
朝代：明
体裁：曲

净：三五良宵光灿。今朝特建灯筵。弟酬兄劝两盘桓。看火树银花开遍。
贺圣朝
作者：吾邱瑞
朝代：明
体裁：曲

外：侍罢传柑佳宴。驱车且向街廛。相辉棣萼景怡然。拚酩酊月斜方散。
贺圣朝
作者：吾邱瑞
朝代：明
体裁：曲

小生：南藩三载羁臣。今朝又遇王春。周公相洛愧非伦。羞称赳赳干城。
赏宫花
作者：吾邱瑞
朝代：明
体裁：曲

你言词缪昏。教人不忍闻那朝廷呵。。总把你勋名负。终要尽丹心况朝廷又不曾负你。你如今只管要回去。只怕。一旦义旗齐向指可不枉了你。半生名节几年勤。
赚
作者：吾邱瑞
朝代：明
体裁：曲

小生：五马蒙推他。报国摅忠已有阶分明是。蛟龙得水。雕鹗乘风。桃李逢栽他。封鲸扫䝟绰安排。分猷保障身名泰。涂炭为灾。若得他经济。使我不胜欢戴。
赚
作者：吾邱瑞
朝代：明
体裁：曲

报报报。贼势轰雷。舟楫横江蔽两涯。外：他那里打什么旗号呢。探：道陈恢。外：他那里有多少人马呢探：他。雄兵十万塞川来。外：敢不是贼兵。探：谩疑猜。沿途掳掠为民害。已过浔阳近广梅。声惊骇望老爷。疾忙遣将牢防备。莫教耽待。莫教耽待。
越恁好
作者：吾邱瑞
朝代：明
体裁：曲

合：瑞凝戟棨。瑞凝戟棨。喜团圆疑梦里。千秋万载芳声沸。勋名难俪。桓圭永镇长沙地。官封太尉。八州控辖应无比。臣忠君圣扬馀绪。
转林莺
作者：吾邱瑞
朝代：明
体裁：曲

停针试把香爇兽。更挑残一点灯篝你。几年抛闪情偏逗。看天河遥隔牵牛。遥传钟漏。将钱卜归期近否合前。
转林莺
作者：吾邱瑞
朝代：明
体裁：曲

征衣午夜亲剪就。几番慢阁并州。怕身裁难定肥和瘦。把针儿和线频抽我。沈吟良久。何日里方同聚首。合：思悠悠。情牵两地。离恨倩谁收。
那吒令
作者：吾邱瑞
朝代：明
体裁：曲

只为你跋扈的难摆开。把威权暂分。桀骜的难动摇。把兵符弃镇。贪婪的难剪除。把荆扬远徇。眼前钉顷刻消。身底坐须臾稳。方保得安宁。
醉翁子
作者：吾邱瑞
朝代：明
体裁：曲

净：忠恳。要奋迅名扬边郡把胡尘汛扫。二君仇靖。众：非佞。定仗剑长驱。伊洛荆扬尽处宁合前末。
醉翁子
作者：吾邱瑞
朝代：明
体裁：曲

小生：长恨。这国耻总笔书难罄。誓薪胆焦劳。莫贪欢庆。外：勉黾。愿勠力王家把。宗社人民返故京。合：相庆处。愿武偃文修。秣马休兵。
金珑璁
作者：吾邱瑞
朝代：明
体裁：曲

小生扮范逵上：德星光灿户。今朝喜遂登龙。丑扮银鹿随上：蒙瑞雪。湿骄骢。
金珑璁
作者：吾邱瑞
朝代：明
体裁：曲

生上：么䯢膏釜鼎。敉宁殊快忠魂。陈楚些。吊幽冥。小生：一门均死节。谁似尔名馨。焚一陌。诉衷情。
金络索
作者：吾邱瑞
朝代：明
体裁：曲

小旦：爹爹。别来岁月长。两下相惆怅。记得临行执手难厮放。高堂鬓巳霜。痛悲伤。慈孝儿孙泪满裳只图个。数行露布酬君贶反阻却。几点星稀省母傍。空凝望。几番魂梦扰昏黄到不如。田舍儿郎。温饱时常。骨肉都无恙。
金络索
作者：吾邱瑞
朝代：明
体裁：曲

生：麟符莅远方。乌哺违慈养。遥想家庭姑妇相偎傍。知他饥与荒。意彷徨。三釜安能到北堂不能勾。身生两翅飞乡邑只落得。泪晕双眸泣旻苍我。停云望。别离滋味少曾尝甚日得。退食羔羊。称祝霞觞。绕膝成欢畅。
金菊对芙蓉
作者：吾邱瑞
朝代：明
体裁：曲

生：夫人。我虎帐图功。鸳帏久遰。囊閒绿绮尘披旦：相公。。频劳梦想。今日里再睹威仪。小旦：相逢喜剧。浑如梦寐。胜获璠玙。
锁南枝
作者：吾邱瑞
朝代：明
体裁：曲

论脉理真罕希。偏坠小肠疝气追。阳脱与阴虚。白浊加疳疰。谨房事。怕梦遗。那夫人请回避。
锁南枝
作者：吾邱瑞
朝代：明
体裁：曲

这症候实可疑。胎前产后恶露迷。月水久壅淤。行经忒宣利。沙淋败。白带遗若。再牵延恐难愈。
锁柳烟
作者：吾邱瑞
朝代：明
体裁：曲

净上：细柳移营。石头迁镇。丹阙紫宸相近。早晚密窥机衅。暗里藏阄。要把山河重整。
锦堂月
作者：吾邱瑞
朝代：明
体裁：曲

合：欣逢。橘干敷荣。瑶山耸秀。堪称国栋维城臣等呵。。怕空负垆䍋。不堪待罪驰骋。惟愿取海晏河清。常快遘臣良君圣合前小生。
锦堂月
作者：吾邱瑞
朝代：明
体裁：曲

欢罄。放雀怀仁。献鸠施惠。翠管银钩辉映。经史争谭。偏怪侍中席盛。迎年馈粉荔丝鸡。听响卜梨花炮信合前。
锦堂月
作者：吾邱瑞
朝代：明
体裁：曲

满饮。柏叶频斟。椒花叠献。堆盘红缕茵蔯。百戏莲盆。彷佛三春花景。绿杨枝綵燕新裁。白兽樽屠苏香酝合前。
锦堂月
作者：吾邱瑞
朝代：明
体裁：曲

玉烛调元。金花簪胜。朝来运逢熙盛。遥祝皇躬。愿千祥百福骈臻。淑气转五位重登。条风启八方丰稔。合：齐祝庆。看取宝箓绵绵。玉牒森森。
锦堂观画眉
作者：吾邱瑞
朝代：明
体裁：曲

生：咳。追省。宦径崎岖。亲闱冷落。终朝屈膝公门。狐媚蝇营。一点耻心难泯我。投绂冕且乐槃阿。守坊表别图结靷合：陶旺。你。今朝谩把归装整。免我泥涂尘溷。
锦缠道
作者：吾邱瑞
朝代：明
体裁：曲

听残更漏声沈星稀斗横。喔喔晓鸡鸣忙。治缑装。抱封章早达王京。休得要惊慈寝。漏风声。致他倚门。若得那冤哀雪早办归程。褒恤贲贞珉。将他一灵儿把恩纶遥赠。芳名万载芬。方显得旧僚忠荩。怎做得括囊无咎负知音。
锦缠道
作者：吾邱瑞
朝代：明
体裁：曲

忆当年荷深知幸攀辕致身使。褐士步青云。闻讣伤情。他奸谋赚害贞臣。那些个蒙灰漆。毁形容。见识友朋。早难道献督亢效武荆卿。封疏达王庭。辨白那故人的孤忠耿耿。怒发裂眦睛。搦寸管敷陈难尽。听床头萧竦响青萍。
锦缠道
作者：吾邱瑞
朝代：明
体裁：曲

我想那刘越石呵。他本待要奋雄威把胡尘扫清。数载镇长城。到如今。使朔河桴鼓稀鸣。甫能勾承侯建。列台阶。竹帛嶙峋。又谁知泼无徒将元胤留扃。骨肉苦飘零那段末柸呵。。勒他把书儿请兴兵内应。机泄事无成那段匹磾呵。。顿教他心中发忿。霎时间把牢笼计定恣狂狺。
锦缠道
作者：吾邱瑞
朝代：明
体裁：曲

痛忠魂遇强梁无辜雉经。血化碧入幽冥那黄须奴呵。。便戮力王朝。怎许把督帅嚣凌。如今去排丹阙。伏青蒲。控明紫宸。拚一个仗吴钩剚刃仇膺。激得我性如焚。则这热腔儿要把贤侯报称。相逢倍眼睁。肯顾那事机利钝。却不道飞扬侠骨烈名馨。
锦衣香
作者：吾邱瑞
朝代：明
体裁：曲

彩纛翻银。戈炳铁胄明。彫弓劲。远离江陵。湘流将尽。艨艟齐薄武昌城。又见那矶头采石触目堪惊。望钟山将近。扢挣挣一腔怒迸。顾不得羸藩角有亏德盛。顺流鼓楫。齐驱迭进。
降黄龙
作者：吾邱瑞
朝代：明
体裁：曲

分明我堕久迷津。掇醍今朝愿随鞭凳我。�粮赍饷。管与你齐心共灭长鲸。小生：果然如此。仁兄名并天壤。勋高日月。岂不善始善终。保全功名。生：沈吟。便捐躯相殉也与卞望之父子同游于地下了。。比着他叛国的枯骸朽骨还馨。小生：陶兄。方今之势。以顺讨逆。如以石投卵。宁有不济事者生：仁兄。那时节。麟阁叙名合镳同炳。
降黄龙
作者：吾邱瑞
朝代：明
体裁：曲

生：玉节金貂膺重任。移棨戟莅荆门。赫赫龙骧。眈眈虎视。不负持麾出镇。
雁儿落
作者：吾邱瑞
朝代：明
体裁：曲

生：我想那泼陈恢如井底蛙。量着那莽陈敏今该尽。看这些众狂徒如狐兔群。觑着的漫江楫似涂中泞。赤紧地焰腾腾我。把那精忠奋。不由他不骨碌碌拜车尘。若是他抗颜行。羞投顺。管教取弃兜鍪。就绑擒。行也么军。保荆湘如城稳。若得个澄也么清。奏铙钲军声振。
霜天晓角
作者：吾邱瑞
朝代：明
体裁：曲

军功懋著。旌节还乡里。十载勤劳王事。今朝卤簿充闾。
霜天晓角
作者：吾邱瑞
朝代：明
体裁：曲

故乡何处。久别迷归路。幸忝元功欣首竖。今朝荣返吾庐。
风云会四朝元
作者：吾邱瑞
朝代：明
体裁：曲

我军威宣播。风云叱咤呼。叹捷书飞奏。贝锦谗贾。功绩成间阻。谩交南远窜。谩交南远窜教我。绿鬓颜暌。黄耳音疏。目断君门。心悬国步。空把年华负嗏。我。展转自踌躇。思患防危。肯把形骸惰我把那甓呵。。朝搬戺外铺。夜运归堂户。勤渠历碌。朝朝暮暮。肯教虚度。肯教虚度。
风云会四朝元
作者：吾邱瑞
朝代：明
体裁：曲

豺狼当路。含沙沫吐乌。为功高见妒。勋重罹侮。播弃炎荒土。恨奸雄跋扈。恨奸雄跋扈。莫不是要拥镇要君。向阙称戈。贼害忠良。恣行狂蛊。故把我相摧挫嗏。。造罪怎遮糊便做道。天网能逃。怎免得神诃怒。贻羞万载馀。恶名九州布我。热心冷眼。昏昏闷闷。把伊瞧破。把伊瞧破。
风云会四朝元
作者：吾邱瑞
朝代：明
体裁：曲

轻舒猿臂。阶前运甓瓿。怕甂瓯堤坏。瓮甃防颇。衰颓怎与扶。念王事靡盬。念王事靡盬便做道。并日勤劳怎能勾。顷刻支吾虽说是。选事非臣却不道。职归分土因此上。我把刀头数嗏。。何日得载膺符。北讨南征。取次把英声贾。扬威杀贼奴。奋勇擒骄虏。其间就里。轰轰烈烈。光昭竹素。光昭竹素。
风云会四朝元
作者：吾邱瑞
朝代：明
体裁：曲

须眉非故。容颜不似初。奈崦嵫渐近。桑景将徂。对镜添愁苦。把韶光暗数。把韶光暗数。便逐电追星。弃杖挥戈。披铠攀鞍。弯弧负弩。时短成何补嗏。。日望赐环符。引领长安。不见君心悟。朝端豺虎多。边圉枭鸱夥把我。身羁瀚海。凄凄楚楚。空筹帷幕。空筹帷幕。
馀文
作者：吾邱瑞
朝代：明
体裁：曲

边烽急节钺膺。料此去皇灵丕振。指日班师喜气生。
香柳娘
作者：吾邱瑞
朝代：明
体裁：曲

你如今在那里你。如今在那里不好了。不好了。。惟馀空居那老奴呵。。被他脱却金蝉去我。这怒怀怎舒。这怒怀怎舒。搥碎此家私。难出我心头气。快提刀急归。快提刀急归。欲待撇妖奴。情理怎生恕下外上。
香柳娘
作者：吾邱瑞
朝代：明
体裁：曲

外求介：愿夫人降慈。愿夫人降慈。往非休记。暮龄无子休轻弃。净：向来我原苦你无子。如今既有这几个孩儿。却也是你家祖宗之福。只是你不该瞒我。你好好跪着招个不是。我便饶你。外跪介：敢瞒心背伊。敢瞒心背伊。皇天必鉴知。阴殛遭残毙。净：你既能自知。你既能自知。勉强且饶伊。子留母须去。
香柳娘
作者：吾邱瑞
朝代：明
体裁：曲

外：把巾车谩推。把巾车谩推。疾忙藏置。累累双颗璠玙器。带龙孙凤雏。带龙孙凤雏。前去觅安居。安居在何处。想今朝智疏。想今朝智疏。言出驷难追。空劳远奔避。
香柳娘
作者：吾邱瑞
朝代：明
体裁：曲

小旦：叹连年受羁。叹连年受羁。方图脱离。今朝祸复萧墙起。痛儿曹何处。痛儿曹何处。火急觅相携。莫教受狼狈外：恨犊车故迟。恨犊车故迟。且把拂尘驱。免遭那虐恚下净上。
香柳娘
作者：吾邱瑞
朝代：明
体裁：曲

已安排另居。已安排另居。前来探取想。踏枝不着空归去我如今回去呵。。且从容劝伊。且从容劝伊。宛转自踌躇。莫教后来悔。净：看老奴已回。看老奴已回。是必见根株。方才怒怀已。
香柳娘
作者：吾邱瑞
朝代：明
体裁：曲

旦：想夫人见迷。想夫人见迷。怒生嫉盩。森森诸子皆庭桂。枉持刀要害伊。枉持刀要害伊。闭隔数年馀。妾身有何罪。外：且将车快舁。且将车快舁。顾不得路崎岖。权且往求庇。
马蹄花
作者：吾邱瑞
朝代：明
体裁：曲

士行。你是名将忠臣。肯负皇家与叛盟令公子呵。。龙驹汗血。麟角凤毛。跨灶文孙。令参帷幄佐奇勋。何必屈留阃帐如周郑。伫移时武偃文修。管取你梓茂桥荣。
马蹄花
作者：吾邱瑞
朝代：明
体裁：曲

外：士行。英俊如君。器量才华四海闻今日一见呵。公路。足见你。品题不谬。推毂无差果然。抡擢惟精分明是。莘耕傅筑久藏形。灌坛老令需文聘。谅平生尚友元勋。喜于今丰采亲承。
马蹄花
作者：吾邱瑞
朝代：明
体裁：曲

小旦见介：白面书生。愿备侯门宿卫兵。朝陈刁斗。昼拥戈矛。夜宿团营。古来遣质虑寒盟。今朝入侍消阴谮。待家君拜节平妖。那时见报国忠贞。
马蹄花
作者：吾邱瑞
朝代：明
体裁：曲

生：深愧鲰生。外望真如瓿底蝇。才惭管葛。文谢机云。武逊韩彭多蒙老大人呵。。一朝嘘植树熊旌只怕。才疏覆餗羞公命小生：说那里话。陶兄。。管擒孽兔妖狐庶安澜涂炭生灵。
驻马听
作者：吾邱瑞
朝代：明
体裁：曲

外把盏介：二位。你壁竖风裁。盖世真儒卧草莱分明是。珠沈沧海。玉韫荆山。剑秽黄埃。奇韬远略运灵台。长狐封豕谁无赖。鱼水和谐。喜今朝税驾。使我不胜欣戴。
驻马听
作者：吾邱瑞
朝代：明
体裁：曲

外：听说颜开。今日欣闻命世才忙把。安车远聘。筐篚将诚。玉帛为媒只怕他。隐鳞卜筑友伊莱。藏珍屠保甘恬退。盼望萦怀。倘得他从聘。使我不胜钦戴扮探子上。
驻马听
作者：吾邱瑞
朝代：明
体裁：曲

小生净：樗栎庸材。深荷玄纁类卜枚真个是。珷玞眩玉。鱼目疑珠。驽骥相猜。处囊露颖冀今来。纾筹补衮终何待。倒屣开怀。喜今朝瞻范。使我不胜颙戴。
驻马飞
作者：吾邱瑞
朝代：明
体裁：曲

地水师形。畜众容民义颇明。三锡师中命。开国承家庆嗏。。羊刃又加刑。贵人相并。阃外提兵历战须教胜。百万貔貅统六军。
驻马飞
作者：吾邱瑞
朝代：明
体裁：曲

坤艮交成。剥卦从来不利人。床剥肤遭病。用罔还生衅嗏。。刑杀又皆兴。三传合应。韩信当年戮市难逃遁且。面带凶形主叛徵。
驻马飞
作者：吾邱瑞
朝代：明
体裁：曲

坤震相丞。豫卦成名吉兆生。师旅须肩任。侯建终当应嗏。。禄马又同临。贵人有庆。苏季当年六国皆归印。胙土分茅带砺盟。
驻马飞
作者：吾邱瑞
朝代：明
体裁：曲

外：易学闳深。羲画文爻义果精。词象先天定。占变随时应嗏。。祸福岂无凭。吉凶有准若问终身呵。一卦可管三十年休咎。内卦管十年。外卦管十年。支卦又管十年。。休咎终身一卦能包尽还有六亲六神乘旺休冲。俱可推验。。变动还须论五行。
驻马飞
作者：吾邱瑞
朝代：明
体裁：曲

用晦而明。箕子文王艰利贞。杀忌临身命。濒险须教慎嗏。。官禄总荣膺。后屯蒙愠。羌里羁囚海外封夷郡只怕你。兵刃临身家不宁。
高阳台
作者：吾邱瑞
朝代：明
体裁：曲

拜别。谩离官衙。暂辞主侧。遥望故乡遮绝。宿水餐风。敢畏征途蹀躞。生：谆切你。鱼书急递高堂也。把征骖即时转拨。休劳我心旌无定。感怀增䀌。
高阳台
作者：吾邱瑞
朝代：明
体裁：曲

末：听说老爹。你。化洽江濆。民歌召杜。休把宦情灰灭。年老萱闱。料贤母自能承值。非别你。兰台画省方发轫。行看取五花封秩。况亲奉明廷檄旨。岂你自相轻撇。
高阳台
作者：吾邱瑞
朝代：明
体裁：曲

生：差迭。慈寿弥高。风前烛影。忍使爱疏情嗛。中馈虽供。争奈我梦魂飞越你。亲达道。孤身去膝经年久。一日里肠回九折。望伊家殷勤细语。不妨饶舌。
高阳台
作者：吾邱瑞
朝代：明
体裁：曲

生：蚕茧才舒。狼毫轻揭。暌违两字先列。寸剜柔肠。满纸泪珠流血。心热。蜗角蝇头羁绊也。辞亲舍宦途劳涉。细思量辞刘徐庶。孝心堪悦。
高阳台序
作者：吾邱瑞
朝代：明
体裁：曲

功名休论工拙。谩倩凭双鲤。暂把孝心传达。水远山遥。丰稔灾祲良别。全记取挥毫片楮。博慈颜一时欢悦。泪盈盈万千情绪。画描难竭。
高阳台序
作者：吾邱瑞
朝代：明
体裁：曲

生上：紫苑羁身。都梁滞迹。晨昏甘旨多缺。梦绕亲闱。怅望白云愁结。桑榆蔗景应难久。徒叹息望门心切。何时得彩衣重舞。寸心方惬。
鲍老催
作者：吾邱瑞
朝代：明
体裁：曲

我泪珠乱扑。侯门一出难再复。乘风彩鹢相迸促。别龙光。离熊帏。辞鸾屋。何如返诏还初服。周旋院宇相徵逐。不负了恩情郁。
鹊踏枝
作者：吾邱瑞
朝代：明
体裁：曲

谁道你嗔疏逖弄刀兵。离紫塞犯神京。可怜那王气金陵。霎时间祸起兵争。无辜的把忠良陷阱。痛戴渊和周顗他两个一时倾。
鹧鸪天
作者：吾邱瑞
朝代：明
体裁：曲

合：骨肉团圞一旦分。万千心事向谁论。当初只叹儿离母。今日重添祖忆孙。小旦末先下：空望断。楚江云。征途冉冉梦魂惊。正是临岐不敢高声哭。只恐哀猿不忍闻老旦旦下。
黄莺儿
作者：吾邱瑞
朝代：明
体裁：曲

小生：你冲斗蔚丰姿。贯春雷名久知如。鶤鹏未展凌霄翅。荆山片玙。沧海寸珠。煇煌定作王家器。生叹介小生：免嗟吁。扶摇直上。端的是男儿。
黄莺儿
作者：吾邱瑞
朝代：明
体裁：曲

生：母亲我壮志贯天弧。挽乌号胆气粗。肤功拟奏悲无路旦：婆婆。他。才珍抱瑜小旦：爹爹。你藏器待沽。生旦小旦合终须有日登枢府合前。
黄莺儿
作者：吾邱瑞
朝代：明
体裁：曲

生：范兄。你彩翮奋天池。论鲰生一布衣。无端月旦蒙推誉。薰莸臭殊。雄雌路岐。须臾感订金兰契我岂。敢嗟吁。因风欲奋。端的是男儿。
黄莺儿
作者：吾邱瑞
朝代：明
体裁：曲

老旦：孩儿。你韬略蕴孙吴。吐长虹气亘舒。须乘时早献甘泉赋。文参庙谟。武堪枕戈。鹰扬四海把声名播。合：绾铜符。韩彭寇邓。谈笑树鸿图。
黄莺穿皂袍
作者：吾邱瑞
朝代：明
体裁：曲

陶兄。小弟呵。自那日冒雪候高门。遘丰标礼意勤。欢情款洽萦方寸那刘公呵。。招徕孔殷小弟呵。。迂疏滥承那时节小弟思想。惟有荐贤。可以为报。因此上。遂将陈孺相推引蒙那刘公呵。不以小弟之言为谬。把。旌书远锡。金帛荐登正遣小弟来聘兄。适报陈敏叛兵远来。他说江夏守缺。就檄兄为江夏郡守。征剿此贼。一面已保奏朝廷去了。。旄头倾注。五马骤膺还有一件。那时有一襄阳贾儒。与小弟同辟召的。他说吾兄与陈敏同乡同举。倘然一有异志。则荆州无东门矣。幸蒙刘公不纳。决意令小弟促兄即日登途。他。谗言不入真堪敬。
齐天乐
作者：吾邱瑞
朝代：明
体裁：曲

副末开场：画堂今日歌金缕。座集貂蝉簪组。酒进霞觞。屏开云母。次第装今演古。遍观乐府。尽丽曲妖词。宣淫导颇。过眼生憎。细追寻风化终无补。暂且移宫换羽。劝君休觑做等閒俦伍。宛转莺喉。轻敲象板。诉出忠良肺腑。循腔按谱。渐引入陶陶醉乡深处。潦倒金尊。畅饮娱宾主问答照常。
夏日书怀寄谭山人永明
作者：周一士
朝代：明

长夏迢迢叹索居，侧身天地一蘧庐。浮云白日悲歌里，秣马中原感慨馀。未信文章雄海峤，肯将勋业问樵渔。贾生才调应殊绝，千载犹闻痛哭书。
寄陆载之
作者：周一士
朝代：明

短发论文日，头颅今若何。贫非缘酒债，瘦岂为诗魔。野梦徒蕉鹿，时情任雀罗。谁能游五岳，婚嫁累人多。
归至宜章寄卫勉斋
作者：周一士
朝代：明

颇忆来时路，风尘隔岁华。梨花千万树，茅屋两三家。古堞喧归鸟，疏烟带晚霞。美人修竹里，怅望海天涯。
忆母
作者：周一士
朝代：明

身在青山里，心悬白发前。饥来驱我去，老合抱孙眠。习懒诗成癖，除愁酒亦仙。定知贫有骨，差取世人怜。
挽尹冲元明府
作者：周一士
朝代：明

追欢梓里几连翩，岁厄龙蛇倍怆然。阅世乍云还乍雨，思君如砥复如弦。兰桡冷落荷花片，月榭虚悬竹树颠。悟得此身如幻泡，始知遗蜕是生天。解组归来日枕流，摊书林下雪盈头。难将媚骨随尘世，祇有童心任拍浮。史窃累累张左马，诗篇籍籍亚曹刘。翛然一觉游仙梦，月旦凭谁续太邱。
挽尹冲元明府·其一
作者：周一士
朝代：明

追欢梓里几连翩，岁厄龙蛇倍怆然。阅世乍云还乍雨，思君如砥复如弦。兰桡冷落荷花片，月榭虚悬竹树颠。悟得此身如幻泡，始知遗蜕是生天。
挽尹冲元明府·其二
作者：周一士
朝代：明

解组归来日枕流，摊书林下雪盈头。难将媚骨随尘世，祇有童心任拍浮。史窃累累张左马，诗篇籍籍亚曹刘。翛然一觉游仙梦，月旦凭谁续太邱。
新秋徐海翁招同邓虚舟集饮山亭
作者：周一士
朝代：明

百尺孤亭鸟道斜，欲随芳草问瑶华。平临玉宇三千界，俯瞰尘寰十万家。风挟涛声来偃盖，云连海色带蒹葭。班荆细酌谈锋剧，散落峰头片片霞。
朝云墓
作者：周一士
朝代：明

一随仙客度梅关，逝水东流竟不还。鳄渚烟深愁翠黛，丰湖草绿暗朱颜。魂销蜀道三千里，肠断阳台十二山。惟有峰头双白鹤，几回清梦到人间。
舟憩采石饮谪仙楼
作者：周一士
朝代：明

朝乘采石槎，暮招采石月。月堕谪仙楼，光景两殊绝。谪仙之人去何之，月明不减谪仙时。便呼明月与我饮，深杯到手且莫辞。累累马鬣摧芳草，坐对青山人已老。扑面红尘拂地来，万事何如一杯好。金波潋滟流滔滔，曾照当年宫锦袍。此时扶醉见天子，珠玉错落随挥毫。太真力士自贵倨，醉眼俯视如蛴螬。由来圣达遭贝锦，太白自是人中豪。夜郎长流何不可，千驷九鼎真鸿毛。古人今人只如此，斗酒百篇吾与尔。酣歌击楫任波涛，一醉万缘皆已矣。莫问骑鲸事有无，弄月嘲风人未死。诗卷长留天地间，漠漠云山共流水。
雨中渡韩泷
作者：周一士
朝代：明

韩泷临绝巘，眺望俯层台。玉柱从天下，银河倒地回。飞流奔万马，触石动轰雷。坐见安澜者，那知济险才。
冬日喜以忠曹文学见访
作者：周世忠
朝代：明

寒几空堂坐隐书，萧条窗户掩斜晖。强颜同俗终难合，用拙全生未觉非。雪残鸟迹庭前遍，日落人烟野外稀。不有古人怀我旧，谁来林下扣柴扉。
次韵曹义忠文玉见寄
作者：周世忠
朝代：明

书笺药里伴衰年，寥落空斋隐几眠。倦出柴荆非避俗，静依蒲褐似栖禅。笑谈不觉形骸外，悟悦难凭口语传。远忆听松聊榻夜，梦回千涧落寒泉。
应天长·春日田家乐
作者：周世臣
朝代：明
体裁：词

溪南溪北桥横木，赖得行人影孤独。柳数围，传新绿，刚覆三间茆屋。床头栖野鹜，闲个篱边眠犊。黄土矮墙坚筑，安顿初添竹。
游仙诗
作者：周世臣
朝代：明
体裁：古风

圜丘列奇树，北海生神芝。翡翠曜琼圃，潜龙戏瑶池。飞泉供漱齿，白石为疗饥。姮娥降洪响，宓妃颔其颐。随烟上三岛，飘风凌九疑。持此傲下士，投簪来远期。
满庭芳·寒食
作者：周世臣
朝代：明
体裁：词

燕子衔泥，子规啼血，垂杨隔岸烟晴。晓风狂舞，吹遍杏花零。乍暖乍寒时节，芳堤上、踏草寻青。秦楼内，珠帘半捲，雁柱两三声。闭门，看骤雨，金鞭玉勒，未过旗亭。正篱屏织锦，春水盈盈。问道今朝寒食，桐阴下、无数飞英。行人望，天涯路杳，何处是归程。
蝶恋花·舟中有怀
作者：周世臣
朝代：明
体裁：词

今夜相思有几许，又怕他宵，无计安排去。野岸萧萧芦自语，各天默默人无据。好事岂教长久聚，强把鸳俦，一霎分何处。睡眼朦胧多恶绪，披衣坐觑东方曙。
秋暮自西村道经卫河
作者：周世选
朝代：明
体裁：七言律诗

野望平芜秋色阑，疏云斜照雁南天。临风杨柳流霜叶，夹岸村墟起暮烟。渔唱寒汀孤棹迥，笛声衰草几人旋。蓝舆远道催归思，篱菊喷香正烂然。